**Jupmele-gaagkestimmie**

Sisvege:

Jupmele-gaagkestimmie 2

Aalkoe-rohkelassh 19

Sådtoe-byjhkesjimmieh jïh dåavohts-baakoeh 22

Biejjien rohkelassh 25

Rohkelassh 45

Rohkelassh-tema 45

Tjaalaldihkie rohkelassh 49

Prefasjovnh 56

Aejlies maalestahkh sjïere aejkien 60

Bueriesjugniedassh 64

Laavkome 66

Laavkome gosse gyrhkesjimmie

laavkomen dïehre 76

**Jupmele-gaagkestimmie**

**I. Tjåanghkoe**

1 Jupmele-gaagkestimmien åvtelen

Almetjh maehtieh gærhkose båetedh aerebe goh Jupmele-gaagkestimmie aalka, tjoevkesem båaltajehtedh jïh sjeavohth tjahkasjidh ussjedidh jïh rohkelidh.

*Gærhkoen bealloeh tjuejieh*

*Bïevnese*

Bïevnesh mearan bealloeh tjuejieh. Bïevnesh maehtieh naemhtie jallh jeatja baakoej gujmie galhkedh:

"Jupmelen uvte åadtjobe sjeavohth årrodh."

*Sjeavohts boelhketje*

*Bealloe tjuaja golmen aejkien*

2 Aalkoe-saalme

Preludijume maahta saalmen åvtelen båetedh.

Åålmege tjuedtjele gosse prosesjovne båata.

3 Aalkoe-baakoe

Gosse laavkome gyrhkesjimmesne, dellie voestes jallh mubpie rohkelasse veeljesåvva. Jïh dellie liturge maahta jiehtedh ”Gieries åålmege”.

L **|** (Gieries åålmege.)  
Aarmoe dijjese jïh raeffie Jupmelen, mijjen Aehtjien jïh Åejvie Jeesus Kristusen luvhtie.

jallh

L **|** (Gieries åålmege.)

Mijjen Åejvien, Jeesus Kristusen aarmoe jïh Jupmelen gieriesvoete jïh Aejlies Voejkenen ektievoete dijjine leah.

jallh

L **|** Jupmel Aehtjien, Baernien jïh Aejlies Voejkenen nommesne.

jallh

L **|** Jupmel Aehtjien, Baernien jïh Aejlies Voejkenen nommesne:

Mijjen sjugniedæjja, lutniestæjja jïh hïegke-vedtije lea.

Gaajhkesh maehtieh jiehtedh:

G **| Aamen**.

Daelie hearra jallh gïe-akth maahta maam joem gyrhkesjimmien bïjre soptsestidh.

4 Aalkoe-rohkelasse

Aalkoe-rohkelassh b. 19

Biejjien rohkelasse maahta aalkoe-rohkelassine lohkesovvedh jïh eeremasth gosse stoere-bissiebiejjieh.

Rohkelasse maahta naemhtie aelkedh:

KL **|** Rohkelibie

jallh

KL **|** Rohkelibie jïh gijhtebe.

Rohkelasse maahta naemhtie galhkedh:

*KL* ***|*** Jupmele, nimhtie rohkelibie. Aamen.

jallh

Jeesusen nommesne rohkelibie. Aamen.

5 Sådtoe-boejhkesjimmie

Sådtoe-boejhkesjimmie daelie jallh rohkelassi åvtelen.

Liturge maahta naemhtie aelkedh:

L **|** Mijjen Åejvie Jeesus Kristuse jeahta:   
"Iehtsieh Åejviem, jïjtjedh Jupmelem, abpe jïjtjedh vaajmoste,   
abpe jïjtjedh sealoste jïh abpe jïjtjedh jiermeste.   
Daate stööremes jïh voestes båvroe. Mubpie båvroe seamma stoere: Iehtsieh jïjtjedh lïhkesadtjem guktie jïjtjemdh eahtsah." Meeht 22,37-39

Boejhkesjimmie naemhtie aalka:

L **|** Jupmelen uvte boelvestibie jïh mijjen sådtojde boejhkesjibie.

jallh

L **|** Jupmelen uvte boelvestibie, rohkelibie aanteges vedtedh.

Liturge boelveste jïh maahta boelhketjem sjeavohth årrodh.

Gaajhkesh sådtoe-boejhkesjimmiem luhkieh.

*Sådtoe-boejhkesjimmieh jïh dååjvehtasse-baakoeh b. 22.*

6 Kyrie

Kyrie eelejsån, Jupmel Aehtjie, aarmodh.   
Kriste eelejsån, Kristuse åejvie, aarmodh.   
Kyrie eelejsån, Aejlies Voejkene, aarmodh.

7 Heevehtimmie/ Glorija

L/KL **|** Earoe Jupmielasse jallatjommesisnie!

Åå **|** Jïh eatnamasse raeffie, almetjidie guhth Jupmelen lyjhkedisnie. Heevehtibie, gyjhtelibie, rohkelibie, earoehtibie. Aamen.

Heevehtimmien mænngan, dellie laavkome.

8 Biejjien rohkelasse

Biejjien rohkelasse daesnie jallh gosse prïejhke. Biejjien rohkelasse maahta aaj aalkoe-rohkelassine årrodh jallh heajhtasovvedh.

Rohkelasse naemhtie aalka:

L **|** Rohkelibie.

Rohkelasse naemhtie galhkoe:

L **|** Aamen.

**II Jupmelen baakoe**

Muvhtene sjeahta Bibele-tekstem lohkedh jïh dellie låhkede lïhtse (10 Saalme) heajhtasåvva.

Åålmege tjåådtje gosse vaentjele lohkesåvva, jïh tjahkesje gosse mubpie bijbel-teksth lohkesuvvieh.

9 Voestes lohkeme

Båeries testamenten luvhtie

L/KL **|** Govlebe Jupmelen baakojde.

KL **|** Naemhtie ….. tjaalasovveme.

Lohkeme naemhtie galhkoe:

KL **|** Naemhtie Jupmelen baakoeh.

Åålmege maahta naemhtie vaestiedidh:

Åå **| Earoe Jupmielasse.**

10 Saalme

Saalme jallh ohtje sjeavohts boelhke lohkemen gaskoeh.

11 Mubpie lohkeme

Orre testamenten luvhtie, ij goh vaentjeli luvhtie.

KL **|** Naemhtie ….. tjaalasovveme.

Lohkeme naemhtie galhkoe:

KL **|** Naemhtie Jupmelen baakoe

Åålmege maahta naemhtie vaestiedidh:

Åå **| Earoe Jupmielasse.**

12 Vaentjele

*Halleluja / Saalme*

Aerebe goh vaentjele lohkesåvva, åålmege halleluja-saalmem jallh åenehks saalmem lååvle. Åålmege tjåådtje gosse laavloeminie.

Vaentjele-prosesjovne gosse sjeahta.

Åålmege maahta aaj saalmem laavlodh, aktem vïersem lohkemen åvtelen jïh aktem lohkemen mænngan. Gosse abpe saalmem lååvle, dellie vaentjele jallh jeatja tekste maahta prïejken åvtelen lohkesovvedh.

L/KL **|** Naemhtie ….. vaentjielisnie tjaalasovveme.

Åålmege tjåådtje gosse vaentjele lohkesåvva.

Lohkeme naemhtie galhkoe:

Naemhtie aejlies vaentjele.

Åålmege maahta naemhtie vaestiedidh:

Åå **| Earoe Jupmielasse.**

13 Prïejhke

Prïejke maahta naemhtie galhkedh:

Earoe Jupmel Aahtjan, Baarnan jïh Aejlies Voejkenasse,  
gie lij, lea jïh edtja årrodh aajnehke saetnies Jupmele   
ihkuvistie ihkuvasse.

14 Jaahkoe-bæjhkoehtimmie

Gosse laavkome, åålmege maahta dellie aejlies jaahkoem bæjhkoehtidh.

Åålmege tjåådtje gosse jaahkoem bæjhkohte.

KL/L **|** Bæjhkoehtibie mijjen aejlies jaahkoem.

Åå **| Manne Jupmele Aahtjan jaahkam,  
faamoehkommes, Elmien jïh eatnemen sjugniedæjjese.  
  
Manne Jeesus Kristusasse jaahkam,  
Jupmelen aajnehke Baarnan, mijjen åajvan  
gie Aejlies Voejkeninie åedtjine sjïdti,  
Maarja nïejteste reakadi,  
Pontius Pilatusen baelien njåvtasovvi,  
kroessese noeresovvi,**

**jeemi jïh kroeptese bïejesovvi,  
våålese jaemede-rïjhkese vöölki,  
gåalmeden biejjien jaemiedistie tjuedtjieli,  
bæjjese alman vöölki,  
Jupmelen, faamoehkommes Aehtjien,  
åelkies bielesne tjahkan,  
gubpede vihth edtja bååstide båetedh,  
jielije jïh åemie almetjidie dööpmedh.  
  
Manne Aejlies Voejkenasse jaahkam,  
gærhkoen aejlies ektievoetese,  
aejlies almetji tjåanghkenæmman,  
sådtoej luejhtiemasse,  
åedtjien tjuedtjielæmman jïh ihkuve jieliemasse.  
Aamen.**

jallh

**Aajnehke Jupmielasse jaehkebe,   
faamoehkommes Aahtjan,   
Elmien jïh eatnemen sjugniedæjjese   
gie gaajhkem sjugniedamme maam vuejnebe   
jïh maam ibie vuejnieh.**

**Aajnehke Åajvan, Jeesus Kristusasse,   
Jupmelen aajnehke Baarnan jaehkebe,   
gie aejkiej åvteli Aehtjeste reakadi,   
gie Jupmele Jupmielistie lea, tjoevke tjoevkeste,   
saetnies Jupmele saetnies Jupmielistie,   
reakadamme, ij sjugniedovveme  
jïh goh Jupmel Aehtjie lea.  
Altasinie gaajhke sjugniedovveme.  
Mijjen dïehre jïh mijjen gorredimmien dïehre  
elmeste våålese bööti,  
Aejlies Voejkenine jïh   
Maarja nïejteste sïejhme almetjinie reakadi.  
Pontius Pilatusen baelien noeresovvi,   
njåvtasovvi jïh kroeptese bïejesovvi,   
gåalmeden biejjien tjuedtjieli guktie tjaalasovveme,   
bæjjese alman vöölki,   
Jupmel Aehtjien åelkies bielesne tjahkan,   
gubpede vihth hearlohkevoetesne bååstide båata   
jielije jïh åemie almetjidie dööpmedh.   
Altese rïjhke ihkuven aajkan.**

**Aejlies Voejkenasse jaehkebe,   
gie Åejvie jïh jielemevedtije lea.   
Aehtjeste jïh Baerneste lea,   
Aehtjine jïh Baernine aktene heevehtåvva jïh earoehtåvva  
jïh baajeme profeetide sov bïjre soptsestidh.   
Aajnehke, aejlies, sïejhme jïh apostoliske gærhkose jaehkebe.  
Aajnehke laavkomem sådtoej luejhtiemasse bæjhkoehtibie.  
Åedtjien tjuedtjielæmman   
jïh jielemem båetije veartanasse vuertebe.**

**Aamen.**

15 Saalme

III Rohkelassh

16 Bïevnesh

Sådtoe-boejhkesjimmie

Åålmege maahta sådtojde daelie boejhkesjidh jallh aalkoe-rohkelassen mænngan: "5 Sådtoe-boejhkesjimmie".

Gaajhkesh rohkelieh.

Liturge maahta naemhtie aelkedh:

Mijjen Åejvie, Jeesus Kristuse jeahta: "Iehtsieh Åejviem, jïjtjedh Jupmelem, abpe jïjtjedh vaajmoste,   
abpe jïjtjedh sealoste jïh abpe jïjtjedh jiermeste.   
Daate stööremes jïh voestes båvroe. Mubpie båvroe seamma stoere: Iehtsieh jïjtjedh lïhkesadtjem guktie jïjtjemdh eahtsah." Meeht 22,37-39

Sådtoe-boejhkesjimmie naemhtie aalka:

L **|** Jupmelen uvte boelvestibie jïh sådtojde boejhkesjibie.

jallh

L **|** Jupmelen uvte boelvestibie, rohkelibie aanteges vedtedh.

jallh

L **|** Gïehtjedibie jïjtjemem Jupmelen ååredæjjan uvte jïh sådtojde boejhkesjibie.

Liturge maahta boejhkesjimmien mænngan dååjvehtasse-baakoem jiehtedh.

17 Åålmegen rohkelassh

Klahke-liturge rohkelimmien åvtehke lea jïh jeatjebh maehtieh rohkelassh lohkedh.

Fïerhte rohkele-boelhketje maahta naemhtie galhkedh:

Jupmele, naemhtie rohkelibie.

jallh

Jupmele, daam rohkelibie.

Åålmege maahta daan åvteste rohkelidh:

1 - Veartenen almetji jïh nasjovni åvteste

2 - Mijjen nasjovnen jïh almetji åvteste

3 - Veartenen gærhkoen jïh mijjen gærhkoen åvteste

4 - Mijjen åålmegen, fuelhkiej jïh tjïelten åvteste

5 - Daan biejjien barkoen jïh tjoeperdimmien åvteste

Tjaaleldigkie rohkelassh, vuartesjh b. 50

Rohkelasse maahta naemhtie aelkedh:

KL/ L **|** Rohkelibie gærhkoen jïh veartenen åvteste.

*Åålmegen vaestiehtimmie*

(vuartesjh aaltere-gærjam nöörjen gïelesne, b. 2.65)

*Mujhtebe almetjem gie/dejtie gïeh sealadamme*

Åålmege maahta åålmegen rohkelassi mænngan almetjem/dejtie mujhtedh gie/gïeh sealadamme.

KL/ L **|** Tjuedtjielibie jïh mujhtebe *almetjem gie/dejtie gïeh* sealadamme/juvlelgamme.

Klahke-liturge jallh liturge *nommem/nommide* låhka jïh dellie boelhketjem sjeavohth lea.

KL/ L **|** Jupmele, bïhkedh mijjem buejhkiehtidh, man åenehks mijjen jielede lea, guktie vijsies vaajmoem åadtjoejibie. Saalm 90,12

jallh

Jeesuse jeahta: ”Manne tjuedtjielimmie jïh jieleme. Dïhte guhte munnjien jaahka, jeala jalhts jaama. Jåhh 11,25

Dellie daate rohkelasse jallh jeatja maahta lohkesovvedh:

KL/ L **|** Åårmege Jupmele, soelkehth dejtie gïeh sårkosne jïh årroeh dej lïhke daelie jïh båetije biejjiej.

18 Åålmegen sjïele

Åålmege maahta daelie sjïeledidh jallh gosse saalmem maalestahken åvtelen laavloeminie.

Gosse sjïeledamme, liturge maahta naemhtie rohkelidh:

L **|** Ihkuven Jupmele, dov lea eatneme jïh gaajhke mij desnie. Gaajhkem maam utnebe, dov lea; jïh destie sjïeledibie.

jallh

L **|** Jupmele, dåastohth mijjem jïh mijjen sjïelide Jeesusen gielhtie. Aamen.

IV Aejlies maalestahke

Maalestahke sjïere aejkien, vuartesjh b. 60.

19 Maalestahken åvtelen

*Saalme*

Åålmege maahta daelie sjïeledidh.

Liturge laejpiem laejpie-gaerese beaja jïh vijnem gåasen sïjse gurkie.

Gosse galhkeme, dellie maahta naemhtie rohkelidh:

L **|** Bueriesjugniedimmien Jupmele, dov lea eatneme jïh gaajhke mij daesnie. Gaajhke maam utnebe, dov lea. Destie mij dov lea, sjïeledibie. Ektedh dov åålmegem gaajhkine almetjinie gïeh ovmessie sijjesne årroeminie jïh ovmessie gïelh soptsesteminie. Goh gernieh aktanieh laejpesne jïh vijnemuerjieh aktanieh vijnesne, nemhtie mijjem aaj sinsitnine ektedh jïh Åejvie Jeesus Kristusinie.

jallh

Åålmege jallh L **| Jupmele, dåastohth mijjem jïh mijjen sjïelide Jeesusen gielhtie. Aamen.**

20 Gijhtedh jïh rohkelidh

L lååvle jallh jeahta**|** Jupmele dijjine aktesne.

Åålmege tjuedtjele jïh lååvle **| Jïh Jupmele datnine aaj!**

L **|** Lutnjede vaajmojde!

Åålmege lååvle **| Jupmielasse vaajmojde lutnjebe.**

L **|** Gijhtebe Jupmelem!

Åålmege lååvle **| Reaktoe hov nimhtie.**

*Prefasjovne*

Liturge prefasjovnem lååvle.

Vuartesjh prefasjovnide b. 56

*Aejlies, aejlies, aejlies / Sanctus*

Åålmege lååvle **| Aejlies, aejlies, aejlies hov Jupmele Sebaot. Altese hearlohkevoete abpe eatnemem deavhta. Hosianna jallatjommesisnie. Bueriesjugniedassh altasasse gie Jupmelen nommesne båata. Hosianna jallatjommesisnie.**

*A. Maalestahken rohkelasse*

L **|** Aejlies Jupmele gie elmiem jïh eatnemem sjugniedamme, datnem heevehtibie. Datne veartenem eahtseme guktie dov Baerniem, Jeesus Kristusem mijjese seedtih mijjem sådtojste jïh jaemiedistie gorredidh jïh dovne aejlies åålmegem vitnedh. Rohkelibie: Seedth dov Aejlies Voejkenem jïh dov vadtesidie guktie maehtebe jaahkojne Jeesus Kristusem dåastoehtidh laejpine jïh vijnine.

*Verba*

L **|** Jeesus Kristuse, mijjen Åejvie, dan jïjjen goh beahtasovvi,

dellie laejpiem vaalta, gæjhta, dam tsååpke,   
learoehkidie vadta jïh jeahta:  
Vaeltede daam, byöpmedidie!   
Daate mov åedtjie mij dijjese vadtasåvva.   
Darjode daam guktie mannem mujhtede.

Gåasem aaj vaalta beapmoej mænngan,   
gæjhta, vadta jïh jeahta:  
Jovkede gaajhkesh daestie. Daate mov vïrre,   
orre sjïehtedimmien vïrre, mij edtja galkedh dijjen sådtoej gielhtie. Gosse daam jovkede, mujhtede mannem.

Liturge maahta jiehtedh:

L **|** Jaahkoen mysterijume stoere.

Åå **| Kristuse jeemi. Kristuse tjuedtjieli. Kristuse vihth bååstide båata.**

Åålmege maahta naemhtie jåerhkestidh:

Åå **| Earoe Åajvan gïen gieriesvoete jaemiedistie veaksahkåbpoe.**

L **|** Åårmeges Jupmele, aavosne byöpmedibie jïh datnem gijhtebe dov Baernien eensi sjïelen åvteste jïh jaehkebe Jeesuse tjuedtjieli jïh bæjjese Elmie-rïjhkese vöölki jïh vuertebe Jeesuse hearlohkevoetesne bååstide vihth båata.

Rohkelibie: Vedtieh mijjese dov gieriesvoetem guktie Kristusem vuejnebe gosse almetjem vuejnebe gie nealkoeminie jïh gajhkelovveminie.

jallh

*B. Maalestahken rohkelasse*

L **|** Aejlies Jupmele, datne mijjem dov guelmesne sjugniedamme jïh hïegkem vadteme. Datnem gijhtebe Jeesus Kristusen, veartenen lutniestæjjan åvteste gie jeemi jïh jaemiedistie tjuedtjieli guktie jaahkojne aanteges jïh ihkuven jielemem åadtjobe. Gijhtebe aejlies laavkomen åvteste gusnie orresistie reakadibie jïh aejlies maalestahken åvteste gusnie datne mijjem ektede dov stoere fuelhkine. Rohkelibie: Seedth dov Voejkenem jïh dov vadtesidie guktie datnine jïh Jeesus Kristusinie aktanibie.

*Verba*

L **|** Jeesus Kristuse, mijjen Åejvie, dan jïjjen goh beahtasovvi,

dellie laejpiem vaalta, gæjhta, dam tsååpke,   
learoehkidie vadta jïh jeahta:  
Vaeltede daam, byöpmedidie!   
Daate mov åedtjie mij dijjese vadtasåvva.   
Darjode daam guktie mannem mujhtede.

Gåasem aaj vaalta beapmoej mænngan,   
gæjhta, vadta jïh jeahta:  
Jovkede gaajhkesh daestie. Daate mov vïrre,   
orre sjïehtedimmien vïrre, mij edtja galkedh dijjen sådtoej dïehre. Gosse daam jovkede, mujhtede mannem.

Liturge maahta jiehtedh:

L **|** Jaahkoen mysterijume stoere.

Åå **| Kristuse jeemi. Kristuse tjuedtjieli. Kristuse vihth bååstide båata.**

Åålmege maahta naemhtie jåerhkestidh:

Åå **| Earoe Åajvan gïen gieriesvoete jaemiedistie veaksahkåbpoe.**

L **|** Jupmele, vaeltieh mijjem dov faarhman goh boerehks tjidtjie maanide faarhman vaalta. Viehkehth mijjem sinsitniem iehtsedh guktie datne mijjem eahtsah. Lutnesth giefiesidie jïh vedtieh buerie vadtesh dejtie gïeh nealkoeminie.

Åå **| Mijjen Aehtjie guhte leah elmierïjhkesne.  
Baajh dov nommem aejliestovvedh.  
Baajh dov rïjhkem båetedh.  
Baajh dov syjhtedem eatnamisnie sjïdtedh   
guktie elmierïjhkesne.  
Vedtieh mijjese daan biejjien   
mijjen fïerhten beajjetje laejpiem.  
Luejhtieh mijjeste maam mijjieh meadteme  
guktie mijjieh luejhtebe   
dejstie guhth mijjese meadteme.  
Aellieh luejhtieh mijjem gïehtjelimmiej sïjse,  
vaallah vaarjelh mijjem bahheste.  
Juktie rïjhke lea dov,   
faamoe jïh earoe ihkuven aajkan. Aamen.**

21 Aejlies maalestahke

Jupmelen raeffie / pax

L **|** Jupmelen raeffie dijjine.

Åå **| Jupmelen raeffie datnine.**

Dellie gaajhkesh maehtieh sinsitniem gïetem geelkedh jïh jiehtedh:

Gaajhkesh **| Jupmelen raeffie.**

Laejpiem tsåapkodh

L **|** Laejpiem maam tsåapkobe, Kristusen åedtjiem vadta.  
Vijne maam jovkebe, Kristusen vïrrem vadta.

Jupmelen laampe / Agnus Dei

Liturge maahta daelie jallh „Agnus Dei“-n mænngan, jiehtedh:

L **|** Båetede, juktie gaajhke rijries.

Gaajhkesh laavloeh: **| Jupmelen laampe, datne gie gaajhkh almetji sådtoeh guadtah, aarmodh mijjem!**

**Jupmelen laampe, datne gie gaajhkh almetji sådtoeh guadtah, aarmodh mijjem!**

**Jupmelen laampe, datne gie gaajhkh almetji sådtoeh guadtah, vedtieh mijjese raeffiem!**

Maalestahke

Dïhte gie laejpiem jïh vijnem vadta, jeahta:

Daate Jeesusen åedtjie.

Daate Jeesusen vïrre.

jallh

Kristusen åedtjie dutnjien vadtasovvi.

Kristusen vïrre mij dov dïehre galki.

Fïereguhte maahta vaestiehtidh:

Aamen.

Dah gïeh båetieh jïh eah laejpeste jïh vijneste dåastoehth, maehtieh bueriesjugniedassem åadtjodh.

Jupmele datnem bueriesjugnede jïh vaarjele.

Maalestahken mænngan:

Jeesus Kristuse gie kroessese noeresovvi jïh jaemiedistie tjuedtjieli, jïjtse aejlies åedtjiem jïh vïrrem mijjen sådtoej dïehre vadteme.

Gaajhkesh jallh L: **| Mijjem nænnoste jïh viehkehte rïekteslaakan jaehkedh guktie ihkuven jielemem åadtjobe.**

L maahta jåerhkiestidh: **|** Jupmelen raeffie dijjine!

22 Aejlies maalestahken galhkeme

L /KL **|** Jupmel Aehtjie, datnem gijhtebe dov buerie vadtesi åvteste.

Nænnosth mijjem dej vadtesigujmie guktie dutnjien jaehkebe jïh sinsitniem iehtsebe jïh ihkuve jielemem åadtjobe, dov Baernien, Jeesus Kristusen gielhtie. Aamen.

V Åålmege seedtesåvva

23 Saalme

Åålmege daelie lååvle jallh gosse olkese vaadtsa.

24 Bueriesjugniedasse

*Heevehtimmie* / benedicamus

L /KL lååvle**|** Jupmelem heevehtibie.

Åå lååvle **| Jupmelem heevehtibie, halleluja, halleluja, halleluja.**

jallh

Jupmele datnine / salutatio

L lååvle jallh jeahta**|** Jupmele dijjine aktesne.

Åålmege tjuedtjele jïh lååvle **| Jïh Jupmele datnine aaj!**

jallh

L jeahta**|** Dåastoehtidie bueriesjugniedassem.

Bueriesjugniedasse

L lååvle jallh jeahta**|**Jupmele datnem bueriesjugnede jïh datnem vaarjele.

Jupmele jïjtse ååredæjjine dutnjien tjuavka jïh

dutnjien åårmege orre.

Jupmele jïjtse ååredæjjine dov gåajkoe jarkoe jïh

dutnjien raeffiem vadta!

Åå **| Aamen. Aamen. Aamen.**

Jeatjah bueriesjuniehtassh b. 64

*Bealloe tjuaja 3x3 aejkien*

25 Åålmege seedtesåvva

Liturge jallh klahke-liturge maahta åenehks stuhtjem bijbelistie lohkedh. Vuesiehtimmien gaavhtan: 2 Tim 1,7; Fil 4,7 jïh Jåhh 15,16

L/ KL **|** Raeffesne vaedtsebe,

Åå **| Jeesusen nommesne.**

jallh

L/ KL **|** Raeffesne vaedtsebe,

Åå **| jïh Åejviem aavosne dïenesjibie.**

jallh

L/ KL **|** Vaedtsede raeffesne.

jallh

L/ KL **|** Vaedtsede raeffesne. Dïenesjidie Åejviem aavosne.

26 Postludijume / Prosesjovne

Åålmege maahta saalmem laavlodh gosse olkese vaadtsa.

Aalkoe-rohkelassh

Klahke-liturge jallh abpe åålmege aalkoe-rohkelassem låhka. Gosse sådtoe-boejhkesjimmie aalkoe-rohkelassine aktene, dellie klahke-liturge aalkoe-rohkelassem låhka jïh åålmege sådtoe-boejhkesjimmiem.

1

Aejlies Jupmele, dov uvte libie tjåanghkenamme dov gieriesvoetesne jïh saetniesvoetesne årrodh.

Raajh dov Voejkenem mijjen gåajkoe guktie dåastoehtibie dam maam datne mijjese vadtah.

Baajh dov baakojde mijjen vaajmose tjaangedh guktie Kristuse mijjine jeala jïh datnine aktanibie jïh datnem iktesth dïenesjibie.

2

Iehtseles Jupmele, datne guhte hïegkem gaajhkide vadtah, datnem heevehtibie eatnemen tjaebpiesvoeten åvteste jïh gaajhki åvteste mah vuesiehtieh datne boerehke.

Dov uvte rohkelibie: Rïhpesth mijjen bieljide guktie goltelibie gosse soptsesth. Vedtieh mijjese vaajmoeh mah datnem gijhtieh dov buerievoeten åvteste. Jïh vedtieh njoektjemh jïh gïeth mah dov åavtoej bïjre vïhnesjieh.

3

Jupmele, dov aejlies gåatan tjaangeme dåastoehtidh dam maam datne Jupmel Aehtjie, mov sjugniedæjja,

datne Åejvie Jeesuse, mov lutniestæjja,

datne Aejlies Voejkene,   
mov soelkedæjja jieliemisnie jïh jaemiemisnie,   
sïjhth munnjien vedtedh.

Rïhpesth mov vaajmoem dov Aejlies Voejkeninie

guktie mov sådtoej gielhtie sorkem

jïh dov aarmose vaetestem

jïh fïerhten biejjien dov aejlies åålmeginie aktene   
saetnies jïh aejlies jieliemasse orrestovvem.

4

Jupmele, dov aejlies gåatan båetebe dåastoehtidh

dam maam sïjhth mijjese vedtedh.

Rïhpesth mijjen vaajmojde jïh orresth mijjen jaahkoem dutnjien.

5

Gaajhkesh maehtieh rohkelidh jallh naemhtie: liturge aktem raajesem låhka jïh åålmege seamma raajesem mubpesth låhka.

Jupmele, daesnie leah.

Datne mijjem faerhmesth.

Steerh mijjem gïeteste.

7

Gosse jïjnjh maanah gyrhkesjiminie, daate rohkelasse sjeahta.

Måedtie maanah maehtieh tjåadtjodh jïh vuesiehtidh guktie darjodh.

*Gïetide lutnjestidh*

KL**/**L **|**  Gieries Jupmele, datne mijjen luvnie.  
Årroeh mijjen tjoevke.

*Gïeth kroessehtahken mïelken vööste*

KL**/**L **|** Gieries Jeesuse, datne mijjine vaadtsah.

Baajh mijjem dov raeffesne jieledh.

*Gïeth-låapojde sinsitniem vööste, mïelken uvte jïh soermide bæjjese*

KL**/**L **|** Gieries Jupmele, datnem mijjem vuajnah.

Dåastohth mijjen åssjalommesh jïh rohkelassh.

*Gïetide geelkedh jïh gïeth-låapojde bæjjese*

KL**/**L **|**  Gieries Jeesuse, datne mijjen gïeth vaaltah dov gïeten sïjse.  
Vuesehth dov buerie baalkam.

*Lïhkesadtjem gïeteste steeredh*

KL**/**L **|** Buerie Aejlies Voejkene, datnem gijhtebe  
juktie datne mijjine.

Viehkehth mijjem sinsitniem gieriesvoetine vuartasjidh.

8

Aejlies Jupmele, datne gie mijjese hïegkem vadteme:   
Datnem gijhtebe juktie mijjem dåastohth gosse lååvkesovvimh  
 jïh mijjem aejlies maalestahkine nænnosth.

Vaedtsehth mijjem dov aejlies baakojne jïh vuesehth mijjese   
maam sïjhth edtjebe darjodh.

9

**Guktie aalkoe-rohkelassh edtjieh årrodh**

(Vuartesjh aaltere-gærjam nöörjen gïelesne, b. 2.32)

Rohkelasse Sveerjen luvhtie

Daate Jupmelen biejjie.

Daesnie, altese gåetesne, mijjese håhkoem vaadta.

Daate Jupmelen biejjie.

Daelie mijjem eevtjie jaehkedh.

Daate Jupmelen biejjie.

Daelie rohkelibie jïh dåastobe   
dam maam Jupmele vadta.

10

**Aalkoerohkelasse gosse neavroe**

Gosse neavroe jallh ov-læhkoe tjïeltesne, nasjovnesne jallh veartanisnie, dellie sjeahta dan bïjre soptsestidh jïh rohkelidh.

Akte jallh jeanebh baakoeh Bijbelistie maehtieh lohkesovvedh. Vuesiehtimmien gaavhtan: Saalm 130, 1–2; Saalm 38, 22–23; Saalm 44, 25–27; Saalm 10,1; 12b; 14.

Gosse akte vuj gellieh neavrosne leah, dellie sjeahta dan jallh dej åvteste rohkelidh gosse gærhkoen rohkelasse låhkesåvva.

Gosse Bijbelelistie lohkesåvva, dellie liturge maahta naemhtie aelkedh:

L **|** Ibie maehtieh tjïelkedh dam maam ibie guarkah. Bijbelisnie maehtebe baakoeh gaavnedh mijjen aejvierdimmese jïh rohkelasside.

Rohkelassen mænngan, sjeahta sjeavohth årrodh gosse daam lohkeme:

L **|** Sjeavohth libie gosse ussjedibie jïh rohkelibie.

Sådtoe-boejhkesjimmie

1

Jupmele, aarmodh mannem!

Dov vööste leam sådtoedamme  
jïh mov lïhkesadtjem beahteme   
– dejnie maam ussjedamme jïh soptsestamme jïh dorjeme   
jïh dejnie maam im leah dorjeme.

Vedtieh munnjien aanteges Jeesus Kristusen gielhtie.

Orresth mov vaajmoem

jïh vedtieh faamoem orre jieliemasse   
dov Aejlies Voejkeninie.

2

Jupmele, aarmodh mannem!

Vedtieh aanteges Jeesus Kristusen gielhtie.

Orresth mov vaajmoem   
jïh vedtieh faamoem orre jieliemasse   
dov Aejlies Voejkeninie.

3

Jupmele, mijjem damth jïh eahtsah.   
Dov syjhteden vööste libie meadteme.

Datnem libie åajaldahteme   
jïh dam maam sïjhth edtjebe darjodh.   
Jïjtjemem ussjedamme jïjnjebem goh jeatjabidie.   
Vedtieh aanteges Jeesusen gielhtie.

4

Jupmele, aarmodh mannem dov gieriesvoetesne.  
Voelkehth mov meadtoem dov stoere aarmojne.  
Reejnh mannem skåltoste  
jïh luejhtieh mannem sådtojste.  
Datne mov saetniesvoeteste aavodh.  
Mannem sueleden ööhpehth.  
Jupmele, reejnh mov vaajmoem  
jïh vedtieh munnjien orre jïh staeries voejkenem.

5

Aejlies Jupmele,  
dov buerie syjhtedem mijjese vuesiehtamme.  
Eatnemem mijjese vadteme  
gusnie gaajhkesh åadtjoeh årrodh.  
Byjhkesjibie:   
jielemem maam datne sjugniedamme,   
goerpedehtebe mijjen åssjalommesigujmie   
jïh dahkoejgujmie.

Dov vööste libie meadteme.  
Vedtieh mijjese aanteges.  
Vedtieh mijjese vijsiesvoetem  
jïh ïedtjem dov syjhteden mietie jieledh.

6

Aejlies Jupmele, elmierïjhken Aehtjie  
vuartesjh munnjien aarmolesvoetesne.   
Sådteres almetje leam gie datnem meadteme  
åssjalommesigujmie, baakoejgujmie, dahkoegujmie jïh   
vaajmosne damtem dam mij nåake.  
Arhph mannine Jeesus Kristusen gielhtie.  
Vedtieh aanteges munnjien  
jïh viehkehth mannem datneste våavkasjidh  
jïh ajve datnem iehtsedh.

7

**Guktie sådtoe-boejhkesjimmie edtja årrodh**

(Vuartesjh aaltere-gærjam nöörjen gïelesne, b. 2.37)

Dååjvehtasse-baakoe

Akte daejstie jallh jeatja dååjvehtasse-baakoe sådtoe-boejhkesjimmien mænngan lohkesåvva.

L **|** Aejlies gærjesne tjaalasovveme:   
Gosse mijjen sådtojde boejhkesjibie, dellie Jupmele stynkehke jïh rïektesvoetesne guktie mijjen sådtojde luajhta jïh mijjem reejnie gaajhkijste mah eah staaran leah. 1 Jåhh 1,9

jallh

L **|** Dan jïlle goh elmien jissie   
dan faamohke Åejvien aarmoe

dejtie gïeh satnem goltelieh.

Dan guhkie goh luvlede jallese   
dan gåhkese mijjen sådtojde voelkehte. Saalm 103,11–12

Åålmege jallh liturge maahta dååjvehtasse-baakoen mænngan naemhtie gijhtedh:

Åå/L **|** Gæjhtoe, gïemhpes Jupmele, juktie geajnoe dov gåajkoe   
iktesth gaahpode Jeesus Kristusen gielhtie.   
Viehkehth mijjem jaehkedh datne aanteges vadtah.

jallh

Åå/L **|** Gæjhtoe, gïemhpes Jupmele, juktie geajnoe dov gåajkoe   
iktesth gaahpode Jeesus Kristusen gielhtie.   
Viehkehth mijjem dov aanteges vedtiemisnie jieledh.

jallh

Åå/L **|** Gæjhtoe, gïemhpes Jupmele, juktie geajnoe dov gåajkoe   
iktesth gaahpede Jeesus Kristusen gielhtie.   
Viehkehth mijjem dov aarmosne jieledh.

Biejjien rohkelassh

**Adventen voestes aejlege**

Åårmegs Jupmele, datne båatah mijjem gorredidh.

Rohkelibie: Vedtieh aarmoen jaepiem, lutnjh dejtie gïeh sårkoste dïedtelgovveme, luejhtieh dejtie gïeh vïedteldahkesne guktie dov Baerniem Jeesus Kristusem, mijjen Åejviem maehtebe heevehtidh, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen.**

**Jåvle-iehkede**

Gieries Jupmele, datne jåvle-iehkeden dov eengkelh Betlehemen dajvi gåajkoe raajih.

Rohkelibie: Tjoevkh mijjese baalkam Jeesus Kristusen mijjen Lutniestæjjan gåajkoe, guktie Jeesusem gaavnebe goh ryöjnesjæjjah altemse gaavnin, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Jåvle-jïjje / Jåvle-aeredslaavlome**

Åårmegs Jupmele, dov Baerniem goh slïedte-maanam almetji gïeti nualan vedtiejih.

Rohkelibie: Viehkehth mijjem Jeesusem dåastoehtidh goh Maarja jïh Josefe altemse dåastoehtigan jïh stynkehke iehtsiejigan, altemse gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Jåvlebiejjie**

Åavtoen Jupmele, datnem gijhtebe jïh earoehtibie gie baajih Baakoem almetjinie sjïdtedh jïh altese låavth-gåetiem mijjen luvnie tseegkedh.

Rohkelibie: Vuesehth hearlohkevoetem mij dov aajne Baerneste tjuavka guktie mijjieh aaj eengkeligujmie jïh abpe dov gærhkojne maehtebe dov gorredimmien gielhtie aavoedidh maam Jeesus Kristuse, mijjen Åejvie, mijjese vitni, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Stefanusen biejjie / Mubpie jåvle-biejjie**

Aejlies Jupmele, datnem gijhtebe martyri åvteste, gïeh hïegkem bueriesaernien dïehre vedtin.

Rohkelibie: Vedtieh vieksiesvoetem gaajhkesidie gïeh jaahkoen gielhtie dåålvesuvvieh. Ööhpehth mijjem dov Baernien, Jeesus Kristusen, mijjen Åejvien gielhtie vidtjie-nïeride iehtsedh jïh dej åvteste rohkelidh gïeh mijjem dåålvoehtieh. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Jåvle-våhkoen aejlege**

Åårmegs Jupmele, dov Baerniem baajih viesjies almetjinie sjïdtedh.

Rohkelibie: Soelkedh mijjem goh åårmegs tjidtjie soelkede. Vaarjelh gaajhkesidie gïeh rïpmeminie. Baajh mijjem Jeesus Kristusen frijjevoetem jïh gorredimmiem vuejnedh gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Orre-jaepien iehkede**

Ihkuve Jupmele, datne biejjide jïh jaepide dov gïetesne steerh.

Rohkelibie: Årroeh mijjen luvnie gosse orre jaepie båata. Vedtieh båetije-biejjieh jïh håhkoem guktie maehtebe jieliemisnie jïh jaemiemisnie jaehkedh dov Baarnan, Jeesus Kristusasse, mijjen Åajvan gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Orre-jaepien biejjie / Jeesusen nommebiejjie**

Veaksahkommes, ihkuve Jupmele, gorredimmiem jïh raeffiem Jeesusen nommesne vadtah.

Rohkelibie: Vaedtsieh daam orrejaepiem mijjine aktene jïh baajh dov bueriesjugniedassem abpe eatnamisnie tjoevkedh. Vedtieh gærhkose jaahkoem guktie maehtebe bæjhkoehtidh Jeesus Kristuse Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Dååjrehtimmie-biejjiej voestes aejlege**

Ihkuve Jupmele, datne vijsies gaarmanæjjide naestine geajnoem Betlehemese vuesiehtih.

Rohkelibie: Tjoevkh baalkam gogkoe edtjebe vaedtsedh. Baajh gaajhkide almetjetjïertide dov hearlohkevoetem vuejnedh jïh dov Baerniem, Jeesus Kristusem, mijjen Åejviem heevehtidh gie bööti mijjem gorredidh jïh gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Dååjrehtimmie-biejjiej mubpie aejlege**

Aejlies Jupmele, datne baajih dov gieries Baerniem lååvkesovvedh veartenen sådtojde guedtedh.

Rohkelibie: Orresth mijjem gosse lååvkesovvebe guktie iktesth Jeesus Kristusem, mijjen Åejviem, dåeriedibie gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Dååjrehtimmie-biejjiej gåalmede aejlege**

Jupmele, mijjen sjugniedæjja, datne mijjem böörh jielije gaaltijistie jovkedh.

Rohkelibie: Baajh mijjem dov vadtesi mietie gojhkelovvedh guktie datnem voejkeninie jïh saetniesvoetine heevehtibie dov Baernien, Jeesus Kristus, mijjen Åejvien gielhtie gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Seejeme-gaarmanæjjan aejlege**

Jielemen Jupmele, dov Baakoem åårmegelaakan mijjese seejeme.

Rohkelibie: Baajh mijjem Baakoem dåastoehtidh guktie maahta mijjen luvnie sjïdtedh goske dov rïjhke ållesth sjædta dov Baernine Jeesus Kristusinie, mijjen Åejvine gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Kristusen dååjrehtimmie-biejjie**

Aejlies Jupmele, datne Jeesus Kristusinie jïjtjemdh dååjrehtih.

Rohkelibie: Viehkehth mijjem jaahkoen mysterijumese tjaangedh guktie maehtebe datnem vuejnedh Jeesus Kristusen viehkine. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Aejlege faastoen åvtelen**

Åejvie Jeesus Kristuse, gieriesvoetesne mietiejih vaejviedidh jïh jaemedh mijjen dïehre.

Rohkelibie: Vuesehth geajnoem gogkoe datne vaarrih guktie maehtebe datnine sealadidh jïh jaemiedistie tjuedtjielidh ihkuve jieliemasse, datne gie dov Aehtjine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Faastoen voestes aejlege**

Åejvie Jeesus Kristuse, datne gaajhkide gïehtjelimmide gaarsjelih jïh bahhan vööste tjåadtjoejih.

Rohkelibie: Ööhpehth daelie mijjem daam faastoem, dov baakojne jieledh guktie gaajhkide bahhasvoetide laehpebe jïh datnem dåeriedibie, datne gie dov Aehtjine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Maarjan biejjie**

Åavtoen Jupmele, datne baajih dov Baerniem almetjinie Aejlies Voejkeninie sjïdtedh.

Rohkelibie: Baajh mijjem goh Maarja jaehkedh, jïh jealehke årrodh goh Maarja guktie gieriesvoetine dov syjhteden mietie dåemiedibie, jïh datnem Jeesus Kristusinie aktene heevehtibie gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Paalme-aejlege**

Jeesus Kristuse, lujjies gånka, viesjie jïh giefie lih gosse mijjen gåajkoe böötih.

Rohkelibie: Viehkehth mijjem Jupmielinie jïh sinsitnine måahtadidh. Ööhpehth mijjem gaajhkem laehpedh jïh datnem dåeriedidh, datne gie dov Aehtjine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Skirre-duarsta**

Åejvie Jeesus Kristuse, datne mijjen sådtoe-skåltoem maeksiejih jïh mijjem dov aejlies maalestahkese böörh.

Rohkelibie: Ektedh mijjem datnine gosse laejpeste byöpmedibie jïh vijneste jovkebe. Årroeh mijjen luvnie dovne gosse datnem biehtebe. Baajh mijjem jïh abpe dov gærhkoem dov aejvie rïjhkese tjåanghkenidh, datne gie dov Aehtjine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Guhkies bearjadahke**

Ihkuve, åårmegs Jupmele, datne dov Baerniem seedteme vaejviedidh jïh jaemedh mijjen åvteste.

Rohkelibie: Rïhpesth mijjen vaajmojde guktie kroessen åavtoem maehtebe guarkedh. Baajh Kristusen kroessem håhkoe-væhtine veartanasse sjïdtedh gusnie jïjnjh vaejvieh jïh bahhasvoeth. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Påaske-biejjie**

Jeesus Kristuse, Åejvie jïh Lutniestæjja gie jaemiedistie tjuedtjielamme, datnem gijhtebe jïh heevehtibie. Datne jaemeden svaalhtesem böörhkestamme jïh bahhan faamoem smöölhkeme.

Rohkelibie: Dievhtieh mijjen vaajmojde jielije håhkojne maam datne mijjese vadteme guktie mijjieh aaj goh nyjsenæjjah gïeh kroepten gåajkoe böötin, maehtebe dov tjuedtjielimmien bïjre vïhtenjostedh. Datne dov Aehtjine jïh Aejlies Voejkeninie aktene jealah jïh reerh, aajne, saetnies Jupmele ihkuvistie ihkuvasse.

**Aamen**

**Mubpie påaske-biejjie**

Lutniestæjja, Jeesus Kristuse, gie jaemiedistie tjuedtjielih, datne almetjidie jïjtjemdh vuesiehtih giej tjelmieh sårkoste gïknjeldovveme.

Rohkelibie: Tjåarvoeh mijjen nommide, tsööpkh laejpiem jïh gurkh vijnem guktie datnem damtijibie jïh aavoedibie juktie jealah jïh mijjen luvnie leah, datne gie dov Aehtjine jïh Aejlies Voejkeninie aktene jealah jïh reerh, aajne, saetnies Jupmele ihkuvistie ihkuvasse.

**Aamen**

**Påaske-tïjjen mubpie aejlege**

Lutniestæjja, Jeesus Kristuse, gie jaemiedistie tjuedtjielih, dov gïetide mijjese geelkh gosse jïejkebe.

Rohkelibie: Vedtieh jaahkoem gosse ibie maam guarkah, guktie maehtebe dov tjuedtjielimmien tjoevkesne jieledh jïh aanteges vedtedh gosse jïjtjemem jïh jeatjabidie bïehtedibie. Datne dov Aehtjine jïh Aejlies Voejkeninie aktene jealah jïh reerh, aajne, saetnies Jupmele ihkuvistie ihkuvasse.

**Aamen**

**Påaske-tïjjen gåalmede aejlege**

Jeesus Kristus, buerie ryöjnesjæjja, datne mijjem damth jïh rïektesvoeten baalkam vuesehth.

Rohkelibie: Vaarjelh mijjem gaajhkijste vaahrijste jïh ohtsedh mijjem gosse mijjieh tjaajanamme guktie gaajhkesh dov ihkuve rïjhkesne gaavnesjieh. Datne dov Aehtjine jïh Aejlies Voejkeninie aktene jealah jïh reerh, aajne, saetnies Jupmele ihkuvistie ihkuvasse.

**Aamen**

**Påaske-tïjjen njealjede aejlege**

Åejvie Jeesus Kristuse, datne baalka, saetniesvoete jïh jieleme.

Rohkelibie: Ööhpehth mijjem sinsitniem iehtsedh guktie datne mijjem eahtsah, jïh gaarkehth mijjen håhkoem dov rïjhkese tjåanghkenidh. Datne dov Aehtjine jïh Aejlies Voejkeninie aktene jealah jïh reerh, aajne, saetnies Jupmele ihkuvistie ihkuvasse.

**Aamen**

**Kristusen vuelkeme-biejjie**

Veaksahkommes Jupmele, datne dov Baerniem, Jeesus Kristusem lutnjestamme jïh altemse dov åelkies bealan tjihkehtamme.

Rohkelibie: Vedtieh mijjese dov Voejkenem guktie bueriesaerniem gaajhkide almetje-tjïertide saerniestibie goske Kristuse aaj vihth båata jïh gaajhkem orreste. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Aejlege pænstan åvtelen**

Aejlies, åavtoen Jupmele, idtjih værtosne dov faamoem vuesehth vaallah gosse eevre sjeavohth lij.

Rohkelibie: Seedth dov Voejkenem guktie maehtebe saetniesvoetine åahpenidh. Baajh mijjem goh Maarja jïh apostelh stynkehke aktesne rohkelidh dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Pænsta-iehkede**

Aejlies Voejkene, doehtedh mijjen vaajmojde guktie dov gærhkoe jaahkojne, håhkojne jïh gieriesvoetine orreståvva dov Baernien, Jeesus Kristusen, mijjen Åejvien, viehkine gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Pænsta-biejjie**

Aejlies Voejkene, mijjen hïegke-vedtije, datnem gijhtebe jïh heevehtibie. Pænsta-biejjien dov learohki gåajkoe dålline böötih jïh vijsiesvoetem jïh ïedtjem vedtiejih.

Rohkelibie: baajh håhkoem jïh gieriesvoetem mijjen luvnie bueledh guktie bueriesaerniem Jeesus Kristusen, mijjen Åejvien, girmeslaakan saerniestibie. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Mubpie pænsta-biejjie**

Aejlies Jupmele, fïere almetje dutnjien seamma vyörtege guktie fïere almetje-tjïerte dov Voejkenem åådtje.

Rohkelibie: Vuesehth mijjem guktie datnem rïekteslaakan våavkasjidh. Vaedtsehth mijjem Jeesus Kristusasse, jielije tjaetsien gaaltijen gåajkoe. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Golmelaaketje Jupmelen aejlege**

Golmelaaketje Jupmele, mijjen sjugniedæjja, lutniestæjja jïh hïegke-vedtije, rohkelibie:

Vedtieh mijjese jiermiem, orrestehtieh mijjen vaajmojde jïh vedtieh jielije jaahkoem guktie dov gærhkoe Kristusen bueriesaerniem soptseste, datne gie jealah jïh reerh, aajne, saetnies Jupmele ihkuvistie ihkuvasse.

**Aamen**

**Mubpie aejlege golmelaaketje Jupmelen tïjjen**

Jielemen Jupmele, mijjem sjugniedamme datnine aktene årrodh jïh mijjem orresistie tjaetsine jïh Voejkeninie reakadahteme.

Rohkelibie: Vaarjelh mijjem laavkomen aarmosne guktie Jeesusen learoehkinie jielebe, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Gåalmede aejlege golmelaaketje Jupmelen tïjjen**

Ihkuve Jupmele, gaajhken aavoen gaaltije, mijjem raajih almetjh bööredh dov stoere hïejese.

Rohkelibie: Ektedh mijjem aejlies maalestahkesne guktie åajsobe vaedtsedh Elmie-rïjhken hïejese, dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Njealjede aejlege golmelaaketje Jupmelen tïjjen**

Lujjies Åejvie, Jeesus Kristuse, datne giefiesvoetem jïh laavsehtahkem veeljih.

Rohkelibie: Vaedtsehth mijjem gieriesvoeten baalkam guktie ibie veartenen vaarenesh tjohtjoeh vaallah mijjen kroessem guedtebe jïh datnem dåeriedibie, datne gie dov Aehtjine jïh Aejlies Voejkeninie aktene jealah jïh reerh, aajne, saetnies Jupmele ihkuvistie ihkuvasse.

**Aamen**

**Vïjhtede aejlege golmelaaketje Jupmelen tïjjen**

Åårmegs Jupmele, datne profeetide raajih vïhnesjidh jïh dov syjhtedem soptsestidh.

Rohkelibie: Stillh gærhkoem saetniesvoetem veartanasse håalodh. Vaarjelh mijjem faelskies jïh tjeejehtihks baakojste guktie maehtebe stinkeslaakan dov aarmose jaehkedh dov Baernien, Jeesus Kristusen, mijjen Åejvien gielhtie, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Vijnegaertenen aejlege / Luhkienjealjede** **aejlege golmelaaketje Jupmelen tïjjen**

Jielemen Jupmele, gærhkoen Åejvie, datne mijjem gohtjedamme dov vijne-gaertenen barkijinie årrodh.

Rohkelibie: Tseegkh dov gærhkoem jïh nænnosth mijjem dïenesjidh guktie dutnjien jïh lïhkesadtjese aavojne barkebe dov Baernien, Jeesus Kristusen, mijjen Åejvien gielhtie, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Luhkievïjhtede** **aejlege golmelaaketje Jupmelen tïjjen**

Gaerhteles Jupmele, datne mijjem eahtsah goh boerehks tjidtjie jïh aehtjie.

Rohkelibie: Bïhkedh mijjem datnem goltelidh guktie mijjen leah veljene vijsiesvoeteste jïh gieriesvoeteste dov Baernien, Jeesus Kristusen, mijjen Åejvien gielhtie, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Luhkiegovhtede** **aejlege golmelaaketje Jupmelen tïjjen**

Abpe gieriesvoeten Jupmele, datne mijjen aejvierdimmiem govlh.

Rohkelibie: Soelkedh mijjem gosse vaejviedibie juktie datne edtjh gaajhkem orrestidh dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Luhkietjïjhtjede** **aejlege golmelaaketje Jupmelen tïjjen**

Ihkuve Jupmele, mijjen sjugniedæjja, datne Jeesusem kroepteste lutnjestih.

Rohkelibie: Nænnosth dov gærhkoem guktie jielije baakoem aesmeles veartanisnie soptseste guktie gaajhkesh altasasse jaehkieh gie tjuedtjielimmie jïh jielede lea, Jeesus Kristus, mijjen Åejvie, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Göökteluhkievoestes** **aejlege golmelaaketje Jupmelen tïjjen**

Rïektesvoeten Jupmele, datne veartenem sjugniedamme jïh dov buerie syjhtedem mijjese vuesiehtamme.

Rohkelibie: Åabph mijjem jiermehtsvoeteste jïh gaahtsehksvoeteste guktie dov sjugniedimmiem vaarjelibie jïh eatnemen vadtesh juekebe dejgujmie gïeh neavrosne leah, dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Göökteluhkiemubpie** **aejlege golmelaaketje Jupmelen tïjjen**

Aejlies Jupmele, jielije gaaltije, dov baakojne veartenem sjugniedamme.

Rohkelibie: Ööhpehth mijjem tjoevkesen maanine jieledh guktie ollebe dutnjien jïh mijjen lïhkesadtjese miedtieh, vaallah iktesth åårmege libie dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Göökteluhkiegåalmede** **aejlege golmelaaketje Jupmelen tïjjen**

Aejlies Jupmele, datne iktesth guhtsieminie mijjem vaarjelidh.

Rohkelibie: Guhtsehth mijjem gïeh daamhtetje sompere libie guktie ryöjredibie jïh vuertebe biejjiem gosse Jeesus Kristuse bååstide hearlohkevoetesne båata jielije jïh åemie almetjidie dööpmedh. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Tjoevkese-mæssoe**

Ihkuve Jupmele, datne tjoevkesem sjugniedih jïh dov Baerniem tjoevkine veartanasse seedtih.

Rohkelibie: Aellieh baajh mijjem jemhkielisnie vaedtsedh, vaallah Jeesus Kristusen, mijjen Åejvien tjoevkesne jieledh gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Giltie, goevten mubpie biejjie**

Ihkuve Jupmele, datne tjoevkesem sjugniedih jïh dov Baerniem tjoevkine veartanasse seedtih.

Rohkelibie: Rïhpesth mijjen tjelmide guktie dov gorredimmiem vuejnebe jïh goh Haanna jïh Maarja maehtebe datnem gijhtedh jïh heevehtidh Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Saemien åålmegebiejjie, goevten govhtede biejjie**

Jupmele, elmien jïh eatnemen sjugniedæjja, datne veartenen almetjidie gohtjedamme aktesne årrodh Jeesus Kristusinie. Gijhtebe juktie maehtebe mijjen maadtoej aerpeste aavoedidh jïh mijjen maadtoe-laanteste.

Rohkelibie: Vuesehth geajnoem jïh vaarjelh saemide, jïh baajh gaajhkide almetjidie vyörtegsvoetesne jïh raeffesne veasodh dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Suehpeden voestes biejjie**

Rïektesvoeten Jupmele, datne mijjem gohtjedamme eatnemem stuvredh jïh sinsitniem iehtsedh.

Rohkelibie: Eevtjh mijjem dov vadtesidie rïekteslaakan juekedh. Baajh mijjen barkoem bueriesjugniedassine sjïdtedh gaajhkide almetjidie guktie aktesne maehtebe siebriem tseegkedh gusnie ektievoete, rïektesvoete jïh raeffie dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Suehpeden luhkietjïjhtjede biejjie**

Åårmegs Jupmele, datnem gijhtebe mijjen rïjhken, maadth-laaken jïh raeffien åvteste.

Rohkelibie: Guhtsieh jïh vaarjelh mijjen rïjhkem. Baajh dov nommem mijjen luvnie aejliestovvedh. Geehth mijjem tjeavlijesvoeteste jïh bihkedh mijjem gåassehke årrodh. Vedtieh veartenen åålmegidie jïh rïjhkide rïektes, råajvas jïh seadtoes jielemem dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Jovnesåhkoeh**

Jupmele, mijjen sjugniedæjja, datne laavkoje Jåhham raajih geajnoem dov Baarnan röönjedh.

Rohkelibie: Baajh mijjem dov aarmoen jïh saetniesvoeten vaentjelem dåastoehtidh guktie dam gaajhkide almetje-tjïertide soptsestibie dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Åvlesåhkoeh / snalhtjen luhkiegöökte åktseden biejjie**

Åårmegs Jupmele, datne dïjreguedtijidie seedtih gærhkoem Nöörjese tseegkedh. Datnem gijhtebe juktie maahtah viesjies almetjh utnedh dov vaentjelem soptsestidh.

Rohkelibie: Ööhpehth mijjem vaentjelem stynkehke utnedh. Viehkehth mijjem guktie gieriesvoetine jïh åajvoehlaakan almetjidie dåastoehtibie giej jeatjah jaahkoeh, dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Mihkel-mæssoe**

Ihkuve Jupmele, elmien jïh eatnemen sjugniedæjja, eengkelh jïh almetjh datnem dïenesjieh. Datnem gijhtebe juktie dov dïjreguedtiejidie raajeme mijjem geehtedh jïh bahhasvoeten faamoste vaarjelidh.

Rohkelibie: Baajh mijjem jaahkoen dïehre buerielaakan gæmhpodh guktie eengkeligujmie aktene åadtjobe elmierïjhkesne datnem heevehtidh dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Tjaktjen gijhteme biejjie**

Jupmele, mijjen sjugniedæjja, gijhtebe juktie datne eatnemem stillh sjædtoeh guedtedh jïh mijjese gaajhkem vadtah maam daarpesjibie.

Rohkelibie: Mojhtestehtieh mijjem fïerhten biejjien ussjedidh gaajhke mij sjugniedovveme, dov lea, guktie dov vadtesi åvteste gijhtebe jïh juekebe dejgujmie gïeh neavrosne, dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Byjhkesjimmien jïh rohkelimmien biejjie**

Åårmegs Jupmele, mijjem dov guelmesne sjugniedamme jïh mijjem orresistie dov gïetine sjugnedh.

Rohkelibie: Vedtieh aanteges jïh orresth dov guelmiem mijjesne guktie dutnjien jarkebe jïh dov buerie syjhteden mietie jielebe dov Baernine, Jeesus Kristusinie, mijjen Åejvine, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Reformasjovnen biejjie**

Gaerteles Jupmele, datne vaentjelem gorredimmien bïjre seedtih.

Rohkelibie: Vedtieh jielije jaahkoem mijjese jïh orresth dov gærhkoem. Baajh gaajhkide almetjidie dov aarmoen jïh saetniesvoeten bïjre govledh goske dov rïjhke dov Baernine, Jeesus Kristusinie, mijjen Åejvine riejries lea. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Gaajhki aejlies almetji biejjie/ Healkamæssoe, gålkoen voestes aejlege**

Veaksahkommes, ihkuve Jupmele, datnem gijhtebe dej åvteste gïeh buerie gæmhpoem gymhpeme jïh ennje jaehkieh.

Rohkelibie: Vedtieh mijjese dov Voejkenem jïh ïedtjem guktie maehtebe datnine jieledh jïh jaemedh jïh dej minngelen vuelkedh gïeh joe vualkeme. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Mojhtes-biejjie**

Ihkuve Jupmele, datne mijjen håhkoe jïh mijjen viehkie.

Rohkelibie: Soelkedh mijjem gosse sorkeminie jïh åemie almetjidie ohtselibie jïh gaarkehth mijjen jaahkoem guktie maehtebe dutnjien jieliemisnie jïh jaemiemisnie jaehkedh dov Baernien, Jeesus Kristusen, mijjen Åejvien gielhtie gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Sjugniedimmien dïehre**  
Ihkuve Jupmele, elmiem jïh eatnemem sjugniedamme jïh dovne gaajhkem mij jielieminie.

Rohkelibie: Baajh mijjem dov sjugniedimmeste aavoedidh jïh rïhpesth mijjen tjelmide guktie jielemen åavtoeh vuejnebe, jïh ibie eatnemem eerjh, vaallah gijhtebe dov vadtesi åvteste jïh rïektesvoetine juekebe dov Baernien, Jeesus Kristusen, mijjen Åejvien gielhtie gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Kristegassji ektievoeten dïehre**

Jupmele, mijjen sjugniedæjja jïh lutniestæjja, dov gærhkoem eatnamasse tseegkeme.

Rohkelibie: Ektedh mijjem dov saetniesvoetine jïh baajh gieriesvoetem mijjen luvnie fassedh guktie maehtebe aktene gïeline bæjhkoehtidh Jeesus Kristuse åejvie lea, gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Rïektesvoeten jïh raeffien dïehre**

Jupmele, mijjen vaarjelæjja, gaajhkide almetjidie dov guelmesne sjugniedamme.

Rohkelibie: Vaarjelh mijjem ræjhtoste jïh svaatjkoste. Aellieh baajh mijjem mïedtele jïh tjimpere årrodh. Baajh rïektesvoetem mijjen luvnie fassedh jïh vedtieh raeffiem dov Baernien, Jeesus Kristusen, mijjen Åejvien gielhtie gie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

**Baataræjjaj dïehre**

Jupmele, mijjen faasoe gosse vidtjie-nïerh låevtieh, datne dej luvnie gie dåålvesuvvieh.

Rohkelibie: Vaarjelh dov gærhkoem mij vaejvedeminie. Rïhpesth mijjen tjelmide guktie ibie irhkh dejtie gïeh jeatjhlaakan jaehkieh. Bïhkedh mijjem dejtie hoksedh gïeh tjuerieh baataridh. Dov Baernie datnine jïh Aejlies Voejkeninie aktene jeala jïh reerie, aajne, saetnies Jupmele ihkuvistie ihkuvasse.

**Aamen**

Rohkelassh

A. Rohkelassh-tema

**1 - Veartenen almetji jïh nasjovni åvteste**

\* Almetji åvteste gïeh neavrosne: dej åvteste gïeh ov-lahkosne jïh neavrosne, gïeh giefies, gïeh dåarosne jïh stujmesne jallh jeatja neavrosne leah.

\* Raeffien jïh rïektesvoeten åvteste.

\* Almetje-aarvoen åvteste reakedsbiejjeste jïh sealadimmien raajan.

\* Gaajhki åvteste maam Jupmele sjugniedamme.

\* Dej åvteste gïeh åvteginie leah daennie veartanisnie.

\* Inter-nasjovnaale siebriej jïh organisasjovni åvteste.

**2 - Mijjen nasjovnen jïh almetji åvteste**

\* Almetji åvteste gïeh skïemtjes, oktegh, giefies leah, gïeh daaresjuvvieh, gïeh ovlahkosne jïh neavrosne leah.

\* Dej åvteste gïeh åvteginie leah.

\* Gånkan jïh altese fuelhkien åvteste.

\* Saemiedigkien åvteste.

\* Siebriej, tjïelti jïh organisasjovni åvteste.

\* Almetje-aarvoen åvteste reakedsbiejjeste jïh sealadimmien raajan.

\* Gaajhki åvteste mejtie Jupmele sjugniedamme.

**3 - Veartenen gærhkoen jïh mijjen gærhkoen åvteste**

\* Veartenen gærhkoen åvteste.

\* Almetji åvteste gïeh vaentjelem bïeljelieh jïh jeatjabidie viehkiehtieh.

\* Dej åvteste gïeh jaahkoen gielhtie dåålvesuvvieh.

\* Gærhkoeraerien jïh Saemien gærhkoeraerien åvteste.

\* Bïspedajveraerien jïh bïspen åvteste.

\* Gyrhkesjimmien, diakone-barkoen jïh jaahkoeööhpehtimmien åvteste.

\* Mubpie gærhkoe-åålmegi åvteste mah eah leah Nöörjen gærhkosne.

\* Vaentjelen evtiedimmie åvteste.

**4 - Mijjen åålmegen, fuelhkiej jïh tjïelten åvteste**

\* Mijjen åålmegen åvteste.

\* Dej åvteste gïeh lååvkesovveme jïh skyllesovveme.

\* Åålmegen åejviej åvteste.

\* Gyrhkesjimmien, diakone-barkoen jïh jaahkoe-ööhpehtimmien åvteste.

\* Mijjen tjïelten jïh dan åejvien åvteste.

\* Tjïelten maanagïerti, skuvli jïh skïemtjegåetiej åvteste.

\* Almetji barkeme-sijjiej åvteste.

\* Almetji ektievoeten åvteste.

**5 - Daan biejjien barkoen jïh tjoeperdimmien åvteste**

B. Sjïere rohkelasse-vuekie

**1. Vuekie (rohkelasse-temaj mietie)**

KL/ L **|** Rohkelibie veartenen almetji jïh nasjovni åvteste.

KL **|** Rohkelibie …. åvteste / gijhtebe …. åvteste.

*Sjeavohts rohkelasse*

KL **|** Jupmele, naemhtie rohkelibie.

Åå **| (Vaestiedimmie)**

KL/ L **|** Rohkelibie mijjen nasjovnen jïh almetji åvteste.

KL **|** Rohkelibie …. åvteste / gijhtebe …. åvteste.

*Sjeavohts rohkelasse*

KL **|** Jupmele, naemhtie rohkelibie.

Åå **| (Vaestiedimmie)**

KL/ L **|** Rohkelibie veartenen gærhkoen jïh mijjen gærhkoen åvteste.

KL **|** Rohkelibie …. åvteste / gijhtebe …. åvteste.

*Sjeavohts rohkelasse*

KL **|** Jupmele, naemhtie rohkelibie.

Åå **| (Vaestiedimmie)**

KL/ L **|** Rohkelibie mijjen åålmegen, fuelhkiej jïh tjïelten åvteste.

KL **|** Rohkelibie …. åvteste / gijhtebe …. åvteste.

*Sjeavohts rohkelasse*

KL **|** Jupmele, naemhtie rohkelibie.

Åå **| (Vaestiedimmie)**

Rohkelasse maahta naemhtie galhkedh:

KL/ L **|** Sjeavohth åadtjobe rohkelidh dan åvteste maam fïere vaajmosne guadta.

*Sjeavohts rohkelasse*

KL **|** Jupmele, naemhtie rohkelibie.

jallh

KL/ L **|** Dov gïeti sïjse luejhtebe gaajhkem man åvteste libie rohkelamme.

Åå **| (Vaestiedimmie)**

**2. Vuekie (tjoevkesh båaltajehtedh)**

Fïerhten rohkelasse-boelhken mænngan dellie tjoevkesem båaltajehtebe.

KL/ L **|** Rohkelibie Jupmielasse. Tjoevkesem båaltajehtebe … åvteste

Klahke-liturge jallh gie akth tjoevkesem båaltajahta.

jïh naemhtie rohkelibie/gijhtebe …

Dellie maahta ånnetji sjeavohth årrodh.

*Sjeavods rohkelasse*

KL **|** Jupmele, naemhtie rohkelibie.

Åå **| (Vaestiedimmie)**

**3. Vuekie (saalme)**

Åålmege maahta saalmen laavlodh

Naan sjiehteles saalmh:

* Årroeh mannine
* Iehtseles Jupmele
* Im maehtieh gaajhkh vadtesh
* Båetieh mannem viehkehth

**4. Vuekie (njieljie elmien haeriej vööste)**

KL/ L **|** Rohkelibie gærhkoen jïh veartenen åvteste gosse tjuedtjielibie jïh jarkebe njieljie elmie-haeriej vööste.

1 Låvlese

KL/ L **|** Låvlese jarkebe jïh rohkelibie mijjen åerpeni åvteste gïeh luvlielisnie.

Åålmege låvlese jarkoe.

KL **|** Jupmele, naemhtie rohkelibie/gijhtebe…

Rohkelimmie maahta naemhtie galhkedh:

KL **|** Jupmele, naemhtie rohkelibie.

Åå **| (Vaestiedimmie)**

2 Jallese

KL/ L **|** Jallese jarkebe jïh rohkelibie mijjen åerpeni åvteste gïeh jillielisnie.

Åålmege jallese jarkoe.

KL **|** Jupmele, naemhtie rohkelibie/gijhtebe…

Rohkelimmie maahta naemhtie galhkedh:

KL **|** Jupmele, naemhtie rohkelibie.

Åå **| (Vaestiedimmie)**

3 Åarjese

KL/ L **|** Åarjese jarkebe jïh rohkelibie mijjen åerpeni åvteste gïeh åarjene.

Åålmege åarjese jarkoe.

KL **|** Jupmele, naemhtie rohkelibie/gijhtebe…

Rohkelimmie maahta naemhtie galhkedh:

KL **|** Jupmele, naemhtie rohkelibie.

Åå **| (Vaestiedimmie)**

4 Noerhtese

KL/ L **|** Noerhtese jarkebe jïh rohkelibie mijjen åerpeni åvteste gïeh noerhtene.

Åålmege noerhtese jarkoe.

KL **|** Jupmele, naemhtie rohkelibie/gijhtebe…

Rohkelimmie maahta naemhtie galhkedh:

KL **|** Jupmele, naemhtie rohkelibie.

Åå **| (Vaestiedimmie)**

**5. Vuekie (gellie sijjesne rohkelidh)**

Almetjh maehtieh gellie sijjesne rohkelidh.

(Vuartesjh aaj „Ordning for hovedsgudstjenesten, Modeller for lokalt tilrettelagt forbønner, Forbønnsmodell 5)

* Maehtieh aalteren uvte boelvestidh jïh sjeavohth rohkelidh
* boelvestidh jïh sådtojde boejhkesjidh jïh dellie govledh guktie Jupmele aanteges vadta
* bueriesjugnedsem dåastoehtidh
* vaedtsedh jïh oktegh hearrine, diakonine jallh jeatja almetjinie soptsestidh jïh rohkelidh
* laavkome-gaerien uvte govledh maam Jupmele vedti gosse lååvkesovvimh jïh dellie kroessem tjaetsine åadtjodh
* rohkelassem tjaeledh jïh dam læhtan bïejedh
* tjoevkesem båaltajehtidh
* jallh gærhkoen jeatja sæjjan vaedtsedh jïh sjeavohth rohkelidh
* aejlies maalestahkem dåastoehtidh

Liturge maahta naemhtie galhkedh:

L **|** Jupmele, dov gïeti sïjse luejhtebe gaajhkem jïh gaajhkesidie mej åvteste libie rohkelamme.

C. Tjaalaldihkie rohkelassh

Rohkelasse 1

KL/ L **|** Jupmele, rohkelibie dov gærhkoen åvteste mij veartanisnie,   
jaahkoles almetji ektievoeten åvteste,  
vaentjelen evtiedimmien åvteste daennie veartanisnie.

Åålmege vaestede

(åenehks vaestiehtimmie - lohkesovveme jallh lååvlesovveme)

KL/ L **|** Jupmele rohkelibie dov gærhkoen åvteste mijjen laantesne,  
mijjen bïspen jïh mijjen åålmegen åvteste,  
gaajhkesh dov dïenesjæjjaj jïh viehkiehtæjjaj åvteste.

Åålmege vaestede

KL/ L **|** Jupmele, rohkelibie jaahkoen åvteste   
guktie dïhte Baakoen jïh sakramenti viehkine sjædta.  
Vedtieh gaarsjem, aavoem jïh stinkesvoetem rohkelidh.

Åålmege vaestede

KL/ L **|** Jupmele, rohkelibie:  
Vedtieh raeffiem eatnamasse jïh laejpiem dejtie gïeh nealkoeminie.

Vedtieh rïektesvoetem dejtie gïeh rïpmeminie jïh dåålvesovveminie.  
Vedtieh ektievoetem raasti dåaresth.

Åålmege vaestede

KL/ L **|** Jupmele, rohkelibie mijjen gånkan jïh altese fuelhkien åvteste  
jïh gaajhki åejviej åvteste.

Åålmege vaestede

KL/ L **|** Jupmele, rohkelibie skïemtje jïh håjnoes almetji åvteste,  
dej åvteste gïeh tjuerieh oktegh årrodh jïh giejtie gaajhkesh laahpeme

jïh dej åvteste gïeh bastegisnie leah jïh gïehtjeluvvieh.

Åålmege vaestede

KL/ L **|** Jupmele, rohkelibie:  
årroeh mijjen luvnie gosse neavroeh båetieh.  
Vedtieh mijjese faamoem viehkiehtidh.  
Vedtieh minngemost ihkuve jielemem.

Åålmege vaestede

Sjeavohts rohkelasse maahta naemhtie aelkedh:

KL/ L **|** Sjeavohth åadtjobe dutnjien rohkelidh   
guktie fïere vaajmosne damta.

Jupmele, govlh mijjen rohkelasside.

Åålmege vaestede

Rohkelasse 2

Veaksahkommes jïh ihkuven Jupmele,  
datnem gijhtebe jïh dov aejlies nommem heevehtibie  
juktie datne gïemhpe jïh dov aarmoe ihkuvasse tjåådtje.  
Rohkelibie veartene-gærhkoen åvteste.  
Vedtieh ektievoetem gaajhkesidie jaahkoeladtjidie.  
Baajh vaentjelem gaajhkene lehkesne sjïdtedh.  
Vuartesjh åårmegelaakan båeries sjïehtedimmien almetjidie gïeh dååjvehtassh åadtjoejin.  
Vedtieh ïedtjem dejtie gïeh dov nommesne ööhpehtieh jïh jaahkoen åvteste gæmhpoeh.  
(Rohkelibie ... *daaletje aamhtesi åvteste*)  
Baajh mijjem dov saetniesvoetesne årrodh.  
Naemhtie rohkelibie, Jupmele.

Å | Åålmege vaestede

Rohkelibie åålmegen åvteste.  
Vedtieh hearhtoem jïh ïedtjem datnem dïenesjidh.  
Vedtieh ïedtjem Baakojne jïh sakramentigujmie  
guktie buektiehtibie jïh sïjhtebe bahhasvoeten vööste tjåadtjodh.  
Gohtjedh mijjen skyllememaanide jaehkedh jïh dïenesjidh.  
(Rohkelibie ... *daaletje aamhtesi åvteste*)  
Vaedtsehth mijjem dov baakojne jïh dov vijsiesvoetine.  
Naemhtie rohkelibie, Jupmele.

Å | Åålmege vaestede

Rohkelibie dej åvteste gïeh bastegisnie,  
gïeh skïemtjes jïh oktegh leah,  
gïeh hïejmegåetiem laahpeme jïh rïpmeminie

jïh dej åvteste gïeh mijjen laantese båateme  
jïh dej åvteste gïeh dåaroej jïh ovreaktaj gielhtie vaejvedeminie  
jïh svatjkoen nuelesne leah.  
(Rohkelibie ... *daaletje aamhtesi åvteste*)  
Viehkehth mijjem almetjen vierhtiem vaarjelidh  
reakedsbiejjeste minngemes beajjan.  
Naemhtie rohkelibie, Jupmele.

Å | Åålmege vaestede

Rohkelibie veartenen åvteste.  
Vaarjelh veartenen almetjidie dulvijste jïh gajhkojste  
jïh vedtieh sjiehteles veareldem.  
Vedtieh syjhtedem eatnemem vaarjelidh maam datne mijjese vadteme.  
Vedtieh raeffiem åålmegidie jïh nasjovnide,  
rïektesvoetem almetjidie gusnie jielieminie jïh barkeminie.  
Bueriesjugnedh mijjen barkoem.  
Vedtieh maahtoem jïh syjhtedem reaktoen mietie sinsitnine juekedh.

(Rohkelibie ... *daaletje aamhtesi åvteste*)

Vedtieh mijjese dov raeffiem.  
Naemhtie rohkelibie, Jupmele.

Å | Åålmege vaestede

Rohkelasse 3

Ihkuven Jupmele, elmien jïh eatnemen sjugniedæjja,  
datnem gijhtebe jïh heevehtibie juktie boerehke leah.  
Rohkelibie dan åvteste maam datne sjugniedamme,  
jïh eevtjh mijjem dam vaarjelidh guktie hijven sjædta gaajhkesidie.  
Viehkehth veartenen almetjidie jïh nasjovnidie aktesne jïh raeffesne veasodh.  
Vaarjelh mijjen gånkam jïh altese fuelhkiem.  
Vedtieh vijsiesvoetem jïh heartoeh åejvide.

(Rohkelibie ... *daaletje aamhtesi åvteste*)

Geehth mijjem aellebe sohtehtibie jïh sovmehtibie.  
Viehkehth mijjem raeffesne jieledh jïh sinsitnine måahtadidh.  
Jupmele, naemhtie rohkelibie.

Å | Åålmege vaestede

Rohkelibie giefiej åvteste.  
Vaarjelh dejtie gïeh dåaroej jïh vaahraj luvhtie rïpmeminie.  
Vedtieh raeffiem Jerusalemese jïh gaajhkesidie gïeh dïsse håhkesjieh.  
Vaarjelh dejtie gïeh viesjie leah.

Årroeh dej luvnie gïeh skïemtjes jïh viehkiem daarpesjieh.  
Rohkelibie dej åvteste gïeh oktegh jïh gïej ij naan slïekte.

Vaarjelh maanam ietnien jiemesne.  
Viehkehth dejtie giejtie nåake almetjh låavteme jïh daaresjamme.  
(Rohkelibie ... *daaletje aamhtesi åvteste*)

Eevtjh mijjem viehkiehtidh jïh vaejvijste jïh skïemtjelassijste laatjmoedidh.

Jupmele, naemhtie rohkelibie.

Å | Åålmege vaestede

Rohkelibie dov veartene-gærhkoen åvteste.   
Dievhtieh dam dov Voejkeninie.  
Vaarjelh mijjem gåarhmoeh bïhkedimmeste jïh jaame jaahkoste.  
Årroeh dej luvnie gïeh dov nommen gielhtie dåålvesuvvieh.  
Rohkelibie NN;en, mijjen bïspen åvteste  
jïh gaajhkesi åvteste gïeh åejvien dïedtem mijjen gærhkosne guedtieh.  
Rohkelibie mijjen åålmegen åvteste,   
gyrhkesjimmien jïh tjåanghkenimmien åvteste  
jïh dej åvteste gïeh lååvkesovveme /   
edtjieh daan biejjien lååvkesovvedh, (*dan / dej nomme / nommh:* NN;en åvteste),  
dan / dej eejhtegi jïh krist-eejhtegi åvteste  
jïh maanan / maanaj slïekten jïh voelpi åvteste.  
Rohkelibie mijjen skylleme-maanaj åvteste.  
Viehkehth dejtie dov baalkam gaavnedh.  
Baajh dejtie dov gieriesvoetesne årrodh.  
(Rohkelibie ... *daaletje aamhtesi åvteste*)  
Baajh mijjem jearsoelaakan jeatjah-jaahkoles almetjidie dåastoehtidh  
guktie ibie dejtie vestieslaakan dööpmh jïh idie dej bïjre slognesth.  
Jupmele, naemhtie rohkelibie.

Å | Åålmege vaestede

Buerie Jupmele, rohkelibie gaajhki mijjen ektievoeti åvteste mejtie gåetesne, åålmegisnie, voelpi jallh kraanaj luvnie.  
Rohkelibie maanagïerti jïh skuvli åvteste,  
barkoe-sijjiej åvteste  
jïh dej åvteste gïej ij naan barkoe.  
Rohkelibie dej åvteste gïeh iktesth tjabreminie.

(Rohkelibie ... *daaletje aamhtesi åvteste*)  
Rohkelibie mijjen hïejmi åvteste.  
Vedtieh mijjese gaerhtelesvoetem   
jïh baajh mijjem åajvoehlaakan aktesne årrodh.

Rohkelasse maahta naemhtie galhkedh:

Jupmele, dutnjien sjeavodslaakan rohkelibie   
dan åvteste maam vaajmosne guedtebe.

*Sjeavods rohkelasse*

Jupmele, naemhtie rohkelibie.

Å | Åålmege vaestede

Rohkelasse 4

Elmierïjhken Aehtjie.  
Datnem gijhtebe juktie mijjem jïh veartenem sjugniedamme.  
Datne mijjem damth jïh eahtsah.

Viehkehth mijjem sinsitniem vaarjelidh   
jïh gaajhkem maam datne sjugniedamme.

Jupmele, naemhtie rohkelibie.

Å | Åålmege vaestede

Gieries Jeesuse.

Dov lin voelph. Dej luvnie meehtih aavoedidh jïh tjearodh.  
Gieriesvoeten åvteste gijhtebe.  
Eevtjh mijjem sinsitniem viehkiehtidh.  
Baajh gaajhkesidie voelph gaavnedh jïh dejtie leajhtadidh.  
Datne vuesiehtamme gaajhkesh seamma vihkele jïh vyörtegs.  
Årroeh dej luvnie gïeh vaejvedeminie   
jiermehtsvoeten jïh bahhasvoeten gaavhtan.  
Eevtjh mijjem bahhasvoeten jïh ovreaktoen vööste tjåadtjodh.  
Jupmele, naemhtie rohkelibie.

Å | Åålmege vaestede

Buerie Aejlie Voejkene.  
Vuesehth baalkam jïh vedtieh  
syjhtedem jïh faamoem dam vaedtsedh.  
Vedtieh ïedtjem aktesne tjåadtjodh.  
Datne mijjem raajeme dov gærhkojne årrodh.  
Båetieh dov vadtesigujmie  
jïh viehkehth mijjem veartanisnie   
tjoevkine jïh saelhtine årrodh.  
Jupmele, naemhtie rohkelibie.

Å | Åålmege vaestede

Prefasjovnh

Advente

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie. Datne Kristusem seedtih veartenem gorredidh guktie dåajvoehtih gosse profeeth dov almetjidie soptsestin. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Jåvlh jïh Maarjan biejjie

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie. Jeesuse mijjen dïehre almetjinie sjïdti guktie dov maanine sjïdtebe jïh jemhkielistie dov hearlohke tjoevkese gorredovvebe. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Dååjrehtimmie-biejjieh

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie. Jeesuse dov hearlohkevoetem veartanasse dååjrehti guktie dïhte gie altemse dåerede, ij galkh jemhkielisnie vaedtsedh, badth tjoevkem jïh ihkuve jielemem utnedh. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Faastoe

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie. Jeesuse mijjem iehtsieji guktie jïjtjemse mijjese vedtieji jïh luvrehke lij goske jeemi, kroessese jeemi. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Påaske

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie. Jeesuse mijjen rïektes påaskelaampe gie mijjen sådtojde guadteme jïh altese tjuedtjielimmine jaemedem hååjhteme. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Kristusen vuelkeme-biejjie

jïh aejlege pænstan åvtelen

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie gie elmierïjhkese vöölki jïh daelie dov åelkies bielesne tjahkan. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Pænsta

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem, gijhtedh Jeesus Kristusen, mijjen Åejvien gielhtie gie dov åelkies bielesne tjahkan jïh Aejlies voejkenem altese vïhnesjæjjide seedteme guktie dov almetjh maehtieh aavoedidh jïh dov åavtoej bïjre vïhnesjidh. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Jupmelen golmelaaketji biejjieh

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie. Jeesusem seedtih veartenem gorredidh guktie mijjieh altese jaememen gielhtie maehtebe sådtojste luajhtasovvedh jïh altese tjuedtjielimmien gielhtie ihkuven jielemem åadtjodh. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

jallh

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie. Jeesuse jielije laejpie lea gie elmierïjhkeste båata jïh veartanasse hïegkem vadta guktie dïhte gie altasasse båata, ij galkh nealkodh jïh fïereguhte gie altasasse jaahka, ij galkh gyjhkelovvedh. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

jallh

Saetniesvoetesne vyörtege jïh staaran lea veaksahkommes Jupmelem, ihkuve gijhtedh Aehtjiem, Jeesus Kristusen, mijjen Åejvien gielhtie gie elmierïjhkeste bööti jïh bueriesaerniem saarnoeji guktie sådterh åadtjoeh buertiebealesne dov rïjhkesne tjahkasjidh. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

jallh

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie gie mijjem altese learohkinie dorjeme jïh dåajvoehtamme mijjine aktene gaajhki biejjiej årrodh. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

Aejlies jïh åemie almetji biejjieh

Saetniesvoetesne vyörtege jïh staaran lea veaksahkommes Jupmelem, ihkuve Aehtjiem gijhtedh, Jeesus Kristusen, mijjen Åejvien gielhtie gie Lutniestæjja lea jïh geajnoem vuesiehti dejtie gïeh sealadamme jïh jaahkoles lin. Eengelh jïh åålmege elmierïjhkesne jïh eatnamisnie altese gaavhtan dov hearlohkevoetem heevehtieh. Dejgujmie aktene mijjieh aaj datnem heevehtibie.

MAALESTAHKE

SJÏERE AEJKIEN

Åålmege maahta daam liturgiem utnedh gosse maanah jïh noere almetjh gyrhkesjæmman bööresovveme jïh gosse tema-gyrhkesjimmie lea.

Saalme

Vuartesjh 18. jïh 19. lïhtsem

Heelsegh

L **|** Earoehtibie Jupmelem.

Åålmege tjuedtjele

Åå **| Gyjhtelassh jïh earoeh Jupmelen ihkuven aajkan.**

jallh

L **|** Earoehtibie Jupmelem.

Åålmege tjuedtjele

KL **|** Jupmelem gijhtebe jïh earoehtibie.

Åå **| Jupmelem gijhtebe jïh earoehtibie.**

Sanctus

jallh jeatja heevehtasse

Rohkelassh jïh Verba

L **|** Gieries Jupmele, datnem gijhtebe dov hearlohkevoeten åvteste mij elmesne jïh eatnamisnie. Gosse lååvkesovvimh, mijjem jemhkelden faamojste Jeesus Kristusinie gorredih jïh dov Baernine ektiedih. Rohkelibie: Seedth dov Voejkenem mijjese jïh dov vadtesidie guktie ïedtjem åadtjobe jieledh jïh girmeslaakan jaehkedh.

jallh

Stinkes Jupmele, datnem heevehtibie gaajhkh jieleme-biejjjieh jïh dov nommem ihkuven aajkan earoehtibie. Gijhtebe datnem gie dov Baerniem Jeesus Kristusem seedteme veartenem gorredh. Altese jaamemen gielhtie mijjen sådtoeh haavjoeh jïh altese tjuedtjielimmien gielhtie orre jielemem åadtjobe. Rohkelibie: Seedth dov Voejkenem mijjese jïh dov vadtesidie guktie ïedtjem åadtjobe jieledh jïh girmeslaakan jaehkedh.

jallh

Jupmele, elmien jïh eatnemen sjugniedæjja, datnem heevehtibie. Dov gieriesvoete jïh håksoe mijjine leah. Gijhtebe dov gorredimmien åvteste mejtie Jeesus Kristusinie vadteme. Rohkelibie: Seedth dov Voejkenem mijjese jïh dov vadtesidie.

Jïh dellie:

L **|** Jeesus Kristuse, mijjen Åejvie, dan jïjjen goh beahtasovvi,

dellie laejpiem vaalta, gæjhta, dam tsååpke,   
learoehkidie vadta jïh jeahta:  
Vaeltede daam, byöpmedidie!   
Daate mov åedtjie mij dijjese vadtasåvva.   
Darjode daam guktie mannem mujhtede.

Gåasem aaj vaalta beapmoej mænngan,   
gæjhta, vadta jïh jeahta:  
Jovkede gaajhkesh daestie. Daate mov vïrre,   
orre sjïehtedimmien vïrre, mij dijjen sådtoej dïehre galka.   
Gosse daam jovkede, mujhtede mannem.

Liturge maahta jiehtedh:

L **|** Jaahkoen mysterijume stoere.

Åå **| Kristuse jeemi. Kristuse tjuedtjieli. Kristuse bååstide vihth båata.**

Åålmege maahta naemhtie jåerhkestidh:

Åå **| Earoe Åajvan gïen gieriesvoete jaemiedistie veaksahkåbpoe.**

Gaajhkesh: **| Mijjen Aehtjie guhte leah Elmie-rïjhkesne.  
Baajh dov nommem aejliestovvedh.  
Baajh dov rïjhkem båetedh.  
Baajh dov syjhtedem eatnamisnie sjïdtedh   
guktie Elmie-rïjhkesne.  
Vedtieh mijjese daan biejjien   
mijjen fïerhten beajjetje laejpiem.  
Luejhtieh mijjeste maam mijjieh meadteme  
guktie mijjieh luejhtebe   
dejstie guhth mijjese meadteme.  
Aellieh luejhtieh mijjem gïehtjelimmiej sïjse,  
vaallah vaarjelh mijjem bahheste.  
Juktie rïjhke lea dov,   
faamoe jïh earoe ihkuven aajkan. Aamen.**

Liturge maahta jiehtedh:

L **|** Jupmelen raeffie dijjine.

Åå **| Jupmelen raeffie datnine.**

Maalestahke

Dïhte gie laejpiem jïh vijnem vadta, jeahta:

Daate Jeesusen åedtjie.

Daate Jeesusen vïrre.

jallh

Kristusen åedtjie dutnjien vadtasovvi.

Kristusen vïrre dov dïehre galki.

Maalestahken mænngan:

Jeesus Kristuse gie kroessese noeresovvi jïh jaemiedistie tjuedtjieli, jïjtse aejlies åedtjiem jïh vïrrem mijjen sådtoej dïehre vadteme.

Gaajhkesh jallh L: **| Mijjem nænnoste jïh viehkehte rïekteslaakan jaehkedh guktie ihkuven jielemem åadtjobe.**

L maahta jåerhkiestidh: **|** Jupmelen raeffie dijjine!

Aejlies maalestahken galhkeme

L /KL **|** Jupmel Aehtjie, datnem gijhtebe dov buerie vadtesi åvteste.

Nænnosth mijjem dej vadtesigujmie guktie dutnjien jaehkebe jïh sinsitnem iehtsebe jïh ihkuve jielemem åadtjobe, dov Baernien, Jeesus Kristusen gielhtie. Aamen.

BUERIESJUGNIEDASSH

1

Daate bueriesjugniedasse gosse ij jupmele-gaagkestimmien aalkovisnie govloeh.

L : **|** Mijjen Åejvien, Jeesus Kristusen aarmoe jïh Jupmelen gieriesvoete jïh Aejlies Voejkenen ektievoete dijjine leah.

**Åå : | Aamen.**

2

**Gaajhkesh : | Jupmel Aehtjie, bueriesjugnedh mijjem.   
Jupmelen Baernie, bueriesjugnedh mijjem.   
Jupmelen aejlies voejkene, bueriesjugnedh mijjem. Aamen.**

3

L : **|** Bueriesjugniedassh dijjine, Jupmelen, mijjen sjugniedæjjan luvhtie,

Jeesus Kristusen, mijjen lutniestæjjan, luvhtie jïh

Aejlies voejkenen, mijjen hïegkevedtijen, luvhtie.

**Åå : | Aamen.**

Juktie Jupmele idtji voejkenem vedtieh mij gåavvarostoe. Faamoen, gieriesvoeten jïh vijsiesvoeten voejkenem hov vedtieji. 2. Tim 1,7

Vaedtsede raeffesne.

jallh

Dellie Jupmelen raeffie, mij sagke stuerebe gaajhkijste mijjen åssjalommesijstie, edtja dijjen vaajmojde jïh dijjen åssjalommesidie Jeesus Kristusinie vaarjelidh. Fil 4,7

Vaedtsede raeffesne.

jallh

Kristuse jeahta: Idie mannem veeljeme. Manne dijjem veeljeme jïh stilleme veartanisnie vaarredh jïh muerjieh guedtedh, bihtseles muerjieh. Dellie Aehtjie dijjese vadta dam maam mov nommesne aanoehtidie. Jåhh 15,16

Vaedtsede raeffesne.

Laavkome

gosse gyrhkesjimmie

I Dåastoehtimmie laavkomasse

Saalme jallh musihke daelie, jaahkoen boejhkesjimmien åvtelen jallh laavkomen mænngan.

***L*** Aehtjien, Baernien jïh Aejlies Voejkenen nommesne.

***L*** Gijhtebe jïh aavoedibie gosse åålmege *maanam/maanide* dåastohte gosse *edtja/ edtjijægan /edtjieh* Jupmelen gåetesne lååvkesovvedh.

Gosse stoere maana jallh geerve almetje lååvkesåvva:

***L*** Gijhtebe jïh aavoedibie gosse åålmege *datnem/dotnem/dijjem* dåastohte gosse *edtjh/edtjeden/edtjede* Jupmelen gåetesne lååvkesovvedh.

***L*** Jupmele hïegkem mijjese vadteme jïh mijjem sjugniedamme satnine aktene årrodh. Jupmele dåajvoehtamme mijjem laavkomisnie dåastoehtidh jïh mijjem sådtojste jïh jaemiedistie gorredidh. Jeesus Kristusinie orre jieliemasse ektiedamme jïh dovne kristeles gærhkojne ektiedamme.

Nemhtie Jupmele eatnemem eahtseme guktie aajnehke baerniem vedtieji, juktie dah gïeh altasasse jaehkieh, eah galkh jaemedh vaallah ihkuven jielemem åadtjodh. Jåhh 3, 16

Hearra maahta laavkomen bïjre soptsestidh.

Krist-eejhtegh jallh mubpie liturge maahta teekstem/teekstide lohkedh.

***L*** Edtjebe govledh guktie Jeesuse maanide dåastohte jïh elmierïjhkem rïhpeste:

***KL/L*** Maanide Jeesusen gåajkoe bööktin edtji gïetem dej nille bïejedh. Learohkh jis destie nihtieh. Goh Jeesuse dam vuepteste, måarahtåvva jïh jeahta: "Baajede maanide mov gåajkoe båetedh, aellede dejtie nihtieh! Juktie Jupmelen rïjhke dej lea. Saatnan, dijjese jeahtam: Dïhte guhte ij Jupmelen rïjhkem dåastoeh goh maanetje, ij galkh Jupmelen rïjhkese båetedh." Jïh Jeesuse maanide faarhman vaalta, gïetide nille beaja jïh bueriesjugnede. Mark 10,13-16

Gosse stoere maana lååvkesåvva, dellie daate teekste maahta lohkesovvedh.

***L*** Apostele Pöövle naemhtie laavkomen bïjre soptseste:

Buajhkoes sjïdteme man hijven mijjen Jupmele jïh gorredæjja lea, jïh guktie almetjidie eahtsa: Mijjem gorredi juktie åårmege jïh ij dan gaavhtan mijjieh rïektes dahkoeh dorjeme. Mijjem gorredi dejnie laavkominie mij Aejlies Voejkeninie orresistie reakadahta jïh orrestahta. Jeesus Kristusen, mijjen Lutniestæjjan gielhtie baajeme mijjem Voejkeninie dïevedh guktie Jupmelen aarmojne reaktoen mietie sjïdtebe jïh ihkuve jielemem åadtjobe nemhtie guktie mijjen håhkoe. Tit 3, 4-7

jallh

***L*** Jeesuse jeahta mijjieh orresistie reakadibie gosse lååvkesovvebe:

***KL/L*** Fariseladtji luvnie gaarmanæjja gien nomme Nahkese. Juvdeladtji raeresne lij. Akten jïjjen Jeesusen gåajkoe bööti jeehti: «Rabbi, daejrebe datne Jupmelen luvhtie ööhpehtæjjine båateme. Ij guhte gænnah maehtieh Jupmelen namhtah åavtoeh darjodh goh datne.» Jeesuse vaestede: «Saatnan, dutnjien jeahtam: dïhte guhte ij orresistie reakedh, ij maehtieh Jupmelen rïjhkem vuejnedh.» Nahkese vaestede: «Guktie almetje maahta reakadidh gosse geerve? Ij sån maehtieh jiemien sïjse båetedh jïh ikth vielie reakadidh?» Jeesuse vaestede: «Saatnan dutnjien jeahtam: dïhte guhte ij tjaetseste jïh Voejkenistie reakedh, ij maehtieh Jupmelen rïjhkese tjaangedh. Jåhh 3,1-5

**Gyjhtelassh**

Krist-aehtjie jallh krist-ietnie jallh klahkeliturge jallh liturge maahta aktem daejstie rohkelassijste rohkelidh.

***L*** Gijhtebe jïh rohkelibie:

A

***KL/L*** Ihkuven Jupmele, mijjem dov guelmesne sjugniedamme  
jïh mijjem gohtjede gosse lååvkesovvebe.  
Datnem gijhtebe *NN-en/daan maanan/ daaj maanaj* åvteste *gie/gïeh* daan biejjien *lååvkesåvva/lååvkesovvijægan/lååvkesuvvieh*.  
Vaarjelh *NN-em/daam maanam/daejtie maanide*.  
Vedtieh gieriesvoetem jïh jiermiem dejtie gïeh edtjieh *NN-em/daejtie maanide* bijjiedidh.  
Jupmele, govlh mijjen rohkelassem.

***Åå:***  **Aamen.**

jallh B

***KL/L*** Åårmege Jupmele,  
datnem gijhtebe jieleme-åavtoen åvteste  
jïh *NN-en/daan maanan/daaj maanaj* åvteste   
*gie/gïeh* daan biejjien *lååvkesåvva/lååvkesovvijægan/lååvkesuvvieh*.  
Datnem gijhtebe juktie datne gosse lååvkesovvebe  
orre hïejmem dov gærhkosne vadtah.  
Vaarjelh *NN-em/daam maanam/daejtie maanide* dov håksoen gielhtie  
jïh vedtieh båetijebiejjieh jïh håhkoem.  
Jupmele, govlh mijjen rohkelassem.

**Laavkomen jïh jaahkoen bïjre**

***L*** Edtjebe govledh maam mijjen Åejvie Jeesus Kristuse laavkomen jïh jaahkoen bïjre jeahta:

***KL/L*** Gaajhke faamoe elmierïjhkesne jïh eatnamisnie munnjien vadtasovveme. Vaedtsede darjode gaajhkide åålmegidie learohkinie: laavkode Aehtjien jïh Baernien jïh Aejlies Voejkenen nommesne jïh ööhpehtidie gaajhkem maam stilleme. Jïh dijjem dåeredem gaajhkide biejjide minngemes beajjan." Meeht 28,18-20 f

Gosse stoere maana jallh geerve almetje lååvkesåvva, Mark10, 13-16 maahta daelie lohkesovvedh.

**Aassjoestimmie jïh jaahkoe**

Gosse onne maana/maanah lååvkesåvva/lååvkesovvijægan/lååvkesuvvieh:

***L*** Bæjhkoehtibie bahha-aassjoestimmiem jïh jupmele-jaahkoem mïsse maanide laavkobe:

Gosse stoere maana jallh geerve almetje lååvkesåvva:

Sïjhth daennie åålmeginie aktene bahha-aassjoestimmiem jïh jupmele-jaahkoem bæjhkoehtidh mïsse datne lååvkesovvh?

Dïhte gie lååvkesåvva: Sïjhtem.

Gosse onne maana jïh stoere maana jallh geerve almetje aktesne *lååvkesovvijægan/lååvkesuvvieh*, dellie dïhte stoere maana jallh geerve almetje voestegh vaestede. Jïh dellie liturge jeahta: Bæjhkoehtibie bahha-aassjoestimmiem jïh jupmele-jaahkoem mïsse lååvkesovvebe.

Gaajhkesh tjuedtjielieh.

***G*** Manne bahham aassjostem jïh gaajhkem maam dorje.

Manne Jupmele Aahtjan jaahkam,  
faamoehkommes, Elmien jïh eatnemen sjugniedæjjese.

Manne Jeesus Kristusasse jaahkam,  
Jupmelen aajnehke Baarnan, mijjen åajvan  
gie Aejlies Voejkeninie åedtjine sjïdti,  
Maarja nïejteste reakadi,  
Pontius Pilatusen baelien njåvtasovvi,  
kroessese noeresovvi, jeemi jïh kroeptese bïejesovvi,  
våålese jaemede-rïjhkese vöölki,  
gåalmeden biejjien jaemiedistie tjuedtjieli,  
bæjjese alman vöölki,  
Jupmelen, faamoehkommes Aehtjien,  
åelkies bielesne tjahkan,  
gubpede vihth edtja bååstide båetedh,  
jielije jïh åemie almetjidie dööpmedh.

Manne Aejlies Voejkenasse jaahkam,  
gærhkoen aejlies ektievoetese,  
aejlies almetji tjåanghkenæmman,  
sådtoej luejhtiemasse,  
åedtjien tjuedtjielæmman jïh ihkuve jieliemasse.  
Aamen

II Laavkome

**Rohkelasse**

Tjaetsie gurkesåvva

A

***L*** Åejvie Jeesus Kristuse, datnem gijhtebe laavkome-tjaetsien åvteste mij aarmoen gaaltijistie galka. Gosse lååvkesovvebe, dellie mijjem sådtojste jïh jaemiedistie gorredh jïh mijjem datnine ektedh, datne gie vitnih gosse sealadih jïh jaemiedistie tjuedtjielih. Vedtieh *NN-em/maanam/maanide gie/gïeh lååvkesåvva/ lååvkesovvijægan/lååvkesuvvieh*, orre jielemem dov Aejlies Voejkeninie.

jallh B

***L*** Ihkuven Jupmele, gijhtebe juktie datne mijjem dåastohth gosse lååvkesovvebe. Laavkome-tjaetsine jïh dov baakojne mijjem sådtojste bïssh jïh mijjem Jeesus Kristusinie ektedh, gie kroessese noeresovvi jïh jaemiedistie tjuedtjieli. Rohkelibie gosse dov dååjvehtassese jaehkebe: Baajh *maanam/maanide* orre jieliemasse reakadidh dov Voejkeninie mij gaajhkem sjugnede.

jallh C

***L*** Ihkuven Jupmele, datnem gijhtebe aejlies laavkomen gorredimmien åvteste mij mijjem jemhkelden faamojste gorrede jïh mijjem tjoevken maanine dorje. Seedth dov Voejkenem guktie *NN/maana/maanah gie/gïeh lååvkesåvva/ lååvkesovvijægan/lååvkesuvvieh* laavkomen tjaetseste *tjuedtjele/tjuedtjielægan/tjuedtjielieh* orre jieliemasse Åejvie Jeesus Kristusinie aktene.

Gosse akte maana lååvkesovveme, dellie åålmege maahta saalmevïersem laavlodh aerebe goh akte vielie maana lååvkesåvva.

Gosse onne maana lååvkesåvva*:*

***L*** Guktie maanan nomme?

Dïhte gie maanam guadta, vaestede guktie maanan nomme lea.

***L*** Galka NN Aehtjien, Baernien jïh Aejlies Voejkenen nommese lååvkesovvedh jïh gosse byjjene bahhasvoetem aassjoestidh jïh Jupmielasse jaehkedh?

Gaajhkesh gïeh maanine aktene leah, vaestiedieh:

Galka.

Gosse stoere maana jallh geerve almetje lååvkesåvva:

***L*** Guktie dov nomme?

Dïhte gie edtja lååvkesovvedh, vaestede.

***L*** NN, galkh Aehtjien, Baernien jïh Aejlies Voejkenen nommese lååvkesovvedh jïh dov jieleme-biejjiej bahhasvoetem aassjoestidh jïh Jupmielasse jaehkedh?

Dïhte gie edtja lååvkesovvedh, vaestede:

Galkem.

Gosse liturge rohkele, gïetem beaja dan åejjien nille gïem edtja laavkodh.

***L*** Jupmele dov vuelkemem jïh dov båetemem vaarjele   
daehtie biejjeste jïh ihkuven aajkan.  
Kroessem dutnjien vadtam (**kroesse**)   
juktie Jeesus Kristusen leah jïh altasasse jaahkah  
gie kroessese noeresovvi jïh jaemiedistie tjuedtjieli.

***L*** NN, datnem Åejvie Jeesus Kristusen stillemen mietie laavkoem Aehtjien, Baernien jïh Aejlies Voejkenen nommese.

Liturge tjaetseste golmen aejkien gååjve.

Liturge (jïh eejhtegh jïh krist-eejhtegh) gïetem maanan åejjien nelnie steerie/steerieh:

***L*** Faamoehkommes Jupmele jïjtse Aejlies Voejkenem dutnjien vadteme, jïh datnem jïjtsinie maanine vaalteme   
jïh altese jaahkoeladtje åålmeginie ektiedamme.   
Jupmele datnem faamojne nænnoste.  
Jupmelen raeffie.

Liturge maahta jiehtedh:

***L*** NN lååvkesovveme jïh Kristusen gærhkojne jïh mijjen åålmeginie aktanamme.

jallh

***L*** NN lea mijjen *åabpa/vïelle* Kristusen gielhtie.

III Orre jieleme

Tjoevkese/tjoevkesh maahta/maehtieh bueledh goske gyrhkesjimmie galhka. Dellie liturge maahta jiehtedh:

***L*** Jeesuse jeahta: "Manne veartenen tjoevkese. Dïhte guhte mannem dåerede, ij galkh jemhkielisnie vaedtsedh. Jielemen tjoevkesem edtja utnedh." Jåhh 8,12

Gieries åålmege. Jupmele mijjem abpe veartenen gærhkojne ektiedi jïh Jeesusen gohtjedimmiem jïh dïedtem mijjese vedti gosse lååvkesovvimh. Dellie edtjebe sinsitniem viehkiehtidh goske gaajhke mij sjugniedovveme, gorredåvva Jeesus Kristusen, mijjen gorredæjjan gielhtie.

Gosse onne *maana/maanah* *lååvkesåvva lååvkesåvva /lååvkesovvijægan/lååvkesuvvieh*, A) liturge maahta soptsestidh guktie aejlies dïedte lea jallh B) krist-aehtjie jallh krist-ietnie maahta dam soptsestidh.

***L*** Eejhtegidie jïh krist-eejhtegidie stillem tjuedtjielidh.

**A**

Dijjieh galkede vïhnesjidh (mannan nomme/maanaj nommh) kristesovveme. Mijjen åålmeginie jïh abpe gærhkojne aktene aejlies dïedtem lidie åådtjeme:

*maanam/maanide* hoksedh, *maanan/maanaj* åvteste rohkelidh jïh *maanam/maanide* eevtjedh Jupmelen baakoe lohkedh, dan mietie jieledh jïh aejlies maalestahkem dåastodh guktieKristusinie aktene *jeala/jieliejægan/jielieh* jïh stinkebe jaahkoem *åådtje, åadtjoejægan, åadtjoeh*.

Gosse stoere maana/maanah jallh geerve almetje/almetjh lååvkesåvva/lååvkesovvijægan/lååvkesuvvieh:

***L*** Stillem (eejhtegidie jïh) krist-eejhtegidie tjuedtjielidh.

Dijjieh galkede vïhnesjidh (mannan nomme/maanaj nommh) kristesovveme. Mijjen åålmeginie jïh abpe gærhkojne aktene lidie aejlies dïedtem åådtjeme:

*maanam/maanide* hoksedh, *maanan/maanaj* åvteste rohkelidh jïh *maanam/maanide* eevtjedh Jupmelen baakoe lohkedh, dan mietie jieledh jïh aejlies maalestahkem dåastodh guktieKristusinie aktene *jeala/jieliejægan/jielieh* jïh stinkebe jaahkoem *åådtje/åadtjoejægan/åadtjoeh*.

**B**

Krist-aehtjie jallh krist-ietnie maahta soptsestidh guktie aejlies dïedte lea.

***L*** Stillem eejhtegidie jïh krist-eejhtegidie tjuedtjielidh jïh aejlies dïedtem bæjhkoehtidh.

***Krist-aehtjie/krist-ietnie:*** Mijjieh galkebe vïhnesjidh (mannan nomme/maanaj nommh) kristesovveme. Mijjen åålmeginie jïh abpe gærhkojne aktene libie aejlies dïedtem åådtjeme: *maanam/maanide* edtjebe hoksedh, *maanan/maanaj* åvteste rohkelidh jïh *maanam/maanide* ööhpehtidh rohkelidh jïh Aejlies gærjesne lohkedh jïh aejlies maalestahkem dåastodh guktie Kristusinie aktene *jeala/jieliejægan/jielieh* jïh stinkebe jaahkoem *åådtje/ åadtjoejægan/ åadtjoeh*.

Gosse stoere maana/maanah jallh geerve almetje/almetjh lååvkesåvva/lååvkesovvijægan/lååvkesuvvieh:

***L*** Stillem (eejhtegidie jïh) krist-eejhtegidie tjuedtjielidh jïh aejlies dïedtem bæjhkoehtidh.

***Krist-aehtjie/krist-ietnie:*** Mijjieh galkebe vïhnesjidh (maanan nomme/maanaj nommh) kristesovveme. Mijjen åålmeginie jïh abpe gærhkojne aktene libie aejlies dïedtem åådtjeme:

*maanam/maanide* galkebe hoksedh, *maanan/maanaj* åvteste rohkelidh jïh *maanam/maanide* eevtjedh Jupmelen baakoem lohkedh, dan mietie jieledh jïh aejlies maalestahkem dåastodh guktie Kristusinie aktene *jeala/jieliejægan/jielieh* jïh stinkebe jaahkoem *åådtje, åadtjoejægan, åadtjoeh*.

Eejhtegh jïh krist-eejhtegh tjihkedieh.

**Mijjen Aehtjie**

Aerebe goh aejlies maalestahke aalka, åålmege maahta Mijjen Aehtjiem rohkelidh.

***G*** Mijjen Aehtjie guhte leah elmierïjhkesne.  
Baajh dov nommem aejliestovvedh.  
Baajh dov rïjhkem båetedh.  
Baajh dov syjhtedem eatnamisnie sjïdtedh   
guktie elmierïjhkesne.  
Vedtieh mijjese daan biejjien   
mijjen fïerhten beajjetje laejpiem.  
Luejhtieh mijjeste maam mijjieh meadteme  
guktie mijjieh luejhtebe   
dejstie guhth mijjese meadteme.  
Aellieh luejhtieh mijjem gïehtjelimmiej sïjse,  
vaallah vaarjelh mijjem bahheste.  
Juktie rïjhke lea dov,   
faamoe jïh earoe ihkuven aajkan. Aamen.

Earoe Jupmielasse, mijjen Åejvien, Jeesus Kristusen Aahtjan, gie altese stoere aarmojne mijjem orresistie reakadahteme jielije håhkose Jeesus Kristusen tjuedtjielimmien gielhtie. 1 Pïeh 1, 3

**Saalme**

Saalme daelie jallh guktie aerebe tjaalasovveme.

Laavkome

gosse gyrhkesjimmie laavkomen dïehre

I TJÅANGHKOE

1 Preludijume jïh prosesjovne

Åålmege tjuedtjele gosse prosesjovne båata

2 Saalme

Åålmege tjåådtje gosse saalmem lååvle

3 Aalkoe-baakoe

***L*** Aehtjien, Baernien jïh Aejlies Voejkenen nommesne.

Åålmege tjihkede.

Liturge maahta gyrhkesjimmien bïjre soptsestidh jïh saarnodh *gie/gïeh edtja/edtjijægan/edtjieh* lååvkesovvedh.

4 Rohkelasse

***L*** Rohkelibie

A

***L/KL*** Aejlies Jupmele, datnem earoehtibie juktie boerehke leah. Gijhtebe dov buerie dååjvehtassi åvteste mejtie vadtah gosse lååvkesovvebe. Dov ååredæjjan uvte rohkelibie: Vedtieh goltelihks mïelh, gyjhtelihks vaajmoeh jïh vyljehks gïeth guktie dov baakoem dåastobe, dov buerievoetem heevehtibie jïh soptsestimmine jïh dahkojne dov åavtoej bïjre vïhnesjibie.

jallh B

Aejlies Jupmele, hïegkem mijjese vadteme.  
Datne mijjem laavkomisnie dåastoeh  
jïh gaarkh vadtah aejlies maalestahkine.  
Vuesehth geajnoem dov baakojne  
jïh maam datne sïjhth mijjese vedtedh.

jallh C

Jupmele, datne mijjese hïejmem dov gærhkosne vadteme   
jïh ihkuve ulmiem dov luvnie.

Vaedtsehth mijjem dov baalkaj mietie.

jallh D

Jeatja sjiehteles rohkelasse.

5 Dåastoehtimmie laavkomasse

Gijhtebe jïh aavoedibie gosse åålmege *maanam/maanide* dåastohte gosse *edtja/ edtjijægan /edtjieh* Jupmelen gåetesne lååvkesovvedh.

Gosse stoere maana jallh geerve almetje lååvkesåvva:

***L*** Gijhtebe jïh aavoedibie gosse åålmege *datnem/dotnem/dijjem* dåastohte gosse *edtjh/edtjeden/edtjede* Jupmelen gåetesne lååvkesovvedh.

***L*** Jupmele hïegkem mijjese vadteme jïh mijjem sjugniedamme satnine aktene årrodh. Jupmele dåajvoehtamme mijjem laavkomisnie dåastoehtidh jïh mijjem sådtojste jïh jaemiedistie gorredidh. Jeesus Kristusinie orre jieliemasse ektiedamme jïh dovne kristeles gærhkojne ektiedamme.

Nemhtie Jupmele eatnemem eahtseme guktie aajnehke baerniem vedtieji, juktie dah gïeh altasasse jaehkieh, eah galkh jaemedh vaallah ihkuven jielemem åadtjodh. Jåhh 3, 16

***L*** Edtjebe govledh guktie Jeesuse maanide dåastohte jïh elmierïjhkem rïhpeste:

Krist-eejhtegh jallh klahke-liturgh maehtieh lohkedh.

***KL/L*** Maanide Jeesusen gåajkoe bööktin edtji gïetem dej nille bïejedh. Learohkh jis destie nihtieh. Goh Jeesuse dam vuepteste, måarahtåvva jïh jeahta: "Baajede maanide mov gåajkoe båetedh, aellede dejtie nihtieh! Juktie Jupmelen rïjhke dej lea. Saatnan, dijjese jeahtam: Dïhte guhte ij Jupmelen rïjhkem dåastoeh goh maanetje, ij galkh Jupmelen rïjhkese båetedh." Jïh Jeesuse maanide faarhman vaalta, gïetide nille beaja jïh bueriesjugnede. Mark 10,13-16

Gosse stoere maana lååvkesåvva, dellie daate teekste maahta lohkesovvedh.

***L*** Apostele Pöövle naemhtie laavkomen bïjre soptseste:

Buajhkoes sjïdteme man hijven mijjen Jupmele jïh gorredæjja lea, jïh guktie almetjidie eahtsa: Mijjem gorredi juktie åårmege jïh ij dan gaavhtan mijjieh rïektes dahkoeh dorjeme. Mijjem gorredi dejnie laavkominie mij Aejlies Voejkeninie orresistie reakadahta jïh orrestahta. Jeesus Kristusen, mijjen Lutniestæjjan gielhtie baajeme mijjem Voejkeninie dïevedh guktie Jupmelen aarmojne reaktoen mietie sjïdtebe jïh ihkuve jielemem åadtjobe nemhtie guktie mijjen håhkoe. Tit 3, 4-7

jallh

***L*** Jeesuse jeahta mijjieh orresistie reakadibie gosse lååvkesovvebe:

***KL/L*** Fariseladtji luvnie gaarmanæjja gien nomme Nahkese. Juvdeladtji raeresne lij. Akten jïjjen Jeesusen gåajkoe bööti jeehti: «Rabbi, daejrebe datne Jupmelen luvhtie ööhpehtæjjine båateme. Ij guhte gænnah maehtieh Jupmelen namhtah åavtoeh darjodh goh datne.» Jeesuse vaestede: «Saatnan, dutnjien jeahtam: dïhte guhte ij orresistie reakedh, ij maehtieh Jupmelen rïjhkem vuejnedh.» Nahkese vaestede: «Guktie almetje maahta reakadidh gosse geerve? Ij sån maehtieh jiemien sïjse båetedh jïh ikth vielie reakadidh?» Jeesuse vaestede: «Saatnan dutnjien jeahtam: dïhte guhte ij tjaetseste jïh Voejkenistie reakedh, ij maehtieh Jupmelen rïjhkese tjaangedh. Jåhh 3,1-5

6 Gyjhtelassh

Krist-aehtjie jallh krist-ietnie jallh klahkeliturge jallh liturge maahta aktem daejstie rohkelassijste rohkelidh.

***L*** Gijhtebe jïh rohkelibie:

A

***KL/L*** Ihkuven Jupmele, mijjem dov guelmesne sjugniedamme  
jïh mijjem gohtjede gosse lååvkesovvebe.  
Datnem gijhtebe *NN-en/daan maanan/ daaj maanaj* åvteste *gie/gïeh* daan biejjien *lååvkesåvva/lååvkesovvijægan/lååvkesuvvieh*.  
Vaarjelh *NN-em/daam maanam/daejtie maanide*.  
Vedtieh gieriesvoetem jïh jiermiem dejtie gïeh edtjieh *NN-em/daejtie maanide* bijjiedidh.  
Jupmele, govlh mijjen rohkelassem.

***Åå:***  **Aamen.**

jallh B

***KL/L*** Åårmege Jupmele,  
datnem gijhtebe jieleme-åavtoen åvteste  
jïh *NN-en/daan maanan/daaj maanaj* åvteste   
*gie/gïeh* daan biejjien *lååvkesåvva/lååvkesovvijægan/lååvkesuvvieh*.  
Datnem gijhtebe juktie datne orre hïejmem dov gærhkosne vadtah gosse lååvkesovvebe.  
Vaarjelh *NN-em/daam maanam/daejtie maanide* dov håksojne  
jïh vedtieh båetemebiejjieh jïh håhkoem.  
Jupmele, govlh mijjen rohkelassem.

***Åålmege:***  **Aamen**

II BAAKOE

7 Aejlies gærjeste lohkesåvva

***L*** Lohkebe Aejlies gærjeste.

Akte jallh göökte daejstie teekstijste jallh aejlegen teekstijste *maahta/maehtieh* lohkesovvedh.

Krist-eejhtegh jallh klahke-liturgh maehtieh lohkedh.

***L*** Jeesuse jeahta mijjieh aaj orresistie reakadibie gosse lååvkesovvebe. Naemhtie Jåhhan vaentjielisnie, gåalmede kaapitelisnie tjaalasovveme:

***KL/L*** Fariseladtji luvnie gaarmanæjja gien nomme Nahkese. Juvdeladtji raeresne lij. Akten jïjjen Jeesusen gåajkoe bööti jeehti: «Rabbi, daejrebe datne Jupmelen luvhtie ööhpehtæjjine båateme. Ij guhte gænnah maehtieh Jupmelen namhtah åavtoeh darjodh goh datne.» Jeesuse vaestede: «Saatnan, dutnjien jeahtam: dïhte guhte ij orresistie reakedh, ij maehtieh Jupmelen rïjhkem vuejnedh.» Nahkese vaestede: «Guktie almetje maahta reakadidh gosse geerve? Ij sån maehtieh jiemien sïjse båetedh jïh ikth vielie reakadidh?» Jeesuse vaestede: «Saatnan dutnjien jeahtam: dïhte guhte ij tjaetseste jïh Voejkenistie reakedh, ij maehtieh Jupmelen rïjhkese tjaangedh. Jåhh 3,1-5

jallh

***L*** Apostele Pöövle laavkomen bïjre naemhtie tjaala prievesne Titusen gåajkoe, gåalmede kapitelisnie:

***KL/L*** Buajhkoes sjïdteme man hijven mijjen Jupmele jïh gorredæjja lea, jïh guktie almetjidie eahtsa: Mijjem gorredi juktie åårmege jïh ij dan gaavhtan mijjieh rïektes dahkoeh dorjeme. Mijjem gorredi dejnie laavkominie mij Aejlies Voejkeninie orresistie reakadahta jïh orrestahta. Jeesus Kristusen, mijjen Lutniestæjjan gielhtie baajeme mijjem Voejkeninie dïevedh guktie Jupmelen aarmojne reaktoen mietie sjïdtebe jïh ihkuve jielemem åadtjobe nemhtie guktie mijjen håhkoe. Tit 3, 4-7

jallh

***L*** Apostele Pöövle laavkomen bïjre naemhtie tjaala prievesne Romen åålmegasse, govtede kapitelisnie:

***KL/L*** Idie daejrieh, mijjieh gïeh Jeesus Kristusen nommese lååvkesovveme, altese jaemiedasse aaj lååvkesovveme? Gosse lååvkesovvimh dellie jeemimh jïh Jeesusinie juvlelgimh. Orre jielemem jis åadtjobe juktie Kristuse Jupmelen faamojne jaemiedistie lutnjesovvi. Gosse Kristusinie aktanimh gosse jeemimh goh dïhte, dellie Kristusinie aktanibie gosse lutnjesovvebe goh dïhte. Rom 6,3-5

***L*** Apostele Pöövle laavkomen bïjre naemhtie tjaala prievesne Galatian åålmegasse, gåalmede kapitelisnie:

***KL/L*** Gosse jaehkede, dellie gaajhkesh dovnesh Jupmelen maanah Kristus Jeesusen gielhtie. Gosse lidie Kristusasse lååvkesovveme, dellie Kristusisnie gåårveldihkie. Ij guhte vielie juvdeladtje jallh grekeladtje, svaatjkoen nuelesne jallh jïjtjeråårehke, gaarmanæjja jallh nyjsenæjja. Gaajhkesh lidie Kristus Jeesusinie aktene. Gal 3,26-28

jallh

***L*** Apostele Pöövle soptseste maam mijjieh åadtjobe laavkomisnie. Naemhtie Romen åålmegasse tjaala, govhtede kapitelisnie:

***KL/L*** Gie dellie maahta mijjem Kristusen gieriesvoeteste joekehtidh? Nïevre vuj asve, dåålvesovveme, nealkoe, båadtsoesvoete vuj dïhte mij ïskeres, vuj sviertie? Juktie hov daajram, ij gænnah jaememe jallh jieleme, eengkelh jallh naan faamoe, ij mij daelie jallh båetiemisnie, faamoe bijjene elmierïjhkesne jallh faamoe gïengelisnie jallh mij akt mij sjugniedovveme, maehtieh mijjem Jupmelen gieriesvoeteste joekehtidh. Gieriesvoete mijjen Kristuse Jeesusen, mijjen Åejvien gielhtie. Rom 8,35. 38-39

Jeatjah teeksth maah sjiehtieh: Saalm 8,4-6.10; Saalm 139,13-16; Meeht 3,13-17; Mark 9,33-37; Jåhh 3,5-8; Apost 2,37-41, Apost 8,36-38; Efes 3,14-21; 1 Jåhh 3,1-2

Lohkeme maahta naemhtie galkedh:

Naemhtie Jupmelen baakoe.

8 Saalme

Naan vïersh maehtieh laavkomen åvtelen lååvlesovvedh jïh naan laavkomen mænngan.

9 Prïejhke

Prïejhke maahta naemhtie galkedh:

***L*** Earoe Aahtjan, Baarnan jïh Aejlies Voejkenasse gie lij, lea jïh edtja årrodh aajnehke saetnies Jupmele ihkuvistie ihkuvasse.

Dellie åålmege maahta rohkelidh

III ROHKELASSH

10 Åålmegen rohkelasse

***L*** Gijhtebe jïh rohkelibie:

A

***L*** Elmien Aehtjie, datnem gijhtebe:  
Mijjem jïh eatnemem sjugniedih.  
Mijjem damth jïh eahtsah.  
Viehkehth mijjem sinsitniem vaarjelidh   
jïh gaajhkem maam datne sjugniedamme.

***Åå*** **Åejvie, govlh mijjen rohkelassem.**

***L*** Gieries Jeesuse:  
Datne jaemiedistie jïh bahhasvoeteste veaksahkåbpoe.  
Datne mijjen voelpe jïh mijjine aktene gaajhki biejjiej.  
Dov luvnie jearsoes libie.  
Årroeh dej luvnie gïeh bïlleminie jïh oktegh lea.

Vuesehth mijjem guktie aktesne årrodh.

Viehkehth mijjem noerhkenassen jïh meadtoen vuestie barkedh.

***Åå*** **Åejvie, govlh mijjen rohkelassem.**

Boerehke Aejlies voejkene:

Datne geajnoem mijjese vuesehte gogkoe galkebe vaedtsedh.

Vedtieh syjhtedem jïh gaarkh dam vaedtsedh.

Vedtieh vijsiesvoetem jïh vieksiesvoetem aktesne tjåadtjodh.

Mijjem stilleme dov gærhkojne årrodh.

Båetieh dov vadtesi gujmie  
jïh viehkehth mijjem tjoevkesinie jïh saelhtine veartanisnie årrodh.

***Åå*** **Åejvie, govlh mijjen rohkelassem.**

jallh B

Jeatja sjïehteles rohkelasse

IV LAAVKOME

11 Baakoe laavkomen jïh jaahkoen bïjre

***L*** Edtjebe govledh maam mijjen Åejvie Jeesus Kristuse laavkomen jïh jaahkoen bïjre jeahta:

***KL/L*** Gaajhke faamoe elmierïjhkesne jïh eatnamisnie munnjien vadtasovveme. Vaedtsede darjode gaajhkide åålmegidie learohkinie: laavkode Aehtjien jïh Baernien jïh Aejlies Voejkenen nommesne jïh ööhpehtidie gaajhkem maam stilleme. Jïh dijjem dåeredem gaajhkide biejjide minngemes beajjan." Meeht 28,18-20

Gosse stoere maana jallh geerve almetje lååvkesåvva, Mark 10, 13-16 maahta lohkesovvedh.

12 Aassjoestimmie jïh jaahkoe

Gosse onne maana/maanah lååvkesåvva/lååvkesovvijægan/lååvkesuvvieh:

***L*** Bæjhkoehtibie bahha-aassjoestimmiem jïh jupmele-jaahkoem mïsse maanide laavkobe:

Gosse stoere maana jallh geerve almetje lååvkesåvva:

Sïjhth daennie åålmeginie aktene bahha-aassjoestimmiem jïh jupmele-jaahkoem bæjhkoehtidh mïsse datne lååvkesovvh?

Dïhte gie lååvkesåvva: Sïjhtem

Dïhte gie lååvkesåvva maahta aaj jeatjahlaakan nænnoestidh satne sæjhta.

Gosse onne maana jïh stoere maana jallh geerve almetje aktesne *lååvkesovvijægan/lååvkesuvvieh*, dellie dïhte stoere maana jallh geerve almetje voestegh vaestede. Jïh dellie liturge jeahta: Bæjhkoehtibie bahha-aassjoestimmiem jïh jupmele-jaahkoem mïsse lååvkesovvebe.

Gaajhkesh tjuedtjielieh.

***Gaajhkesh:*** Manne bahham aassjostem jïh gaajhkem maam dorje.

Manne Jupmele Aahtjan jaahkam,  
faamohkommes, Elmien jïh eatnemen sjugniedæjjese.

Manne Jeesus Kristusasse jaahkam,  
Jupmelen aajnehke Baarnan, mijjen åajvan  
gie Aejlies Voejkeninie åedtjine sjïdti,  
Maarja nïejteste reakadi,  
Pontius Pilatusen baelien njåvtasovvi,  
kroessese noeresovvi, jeemi jïh kroeptese bïejesovvi,  
våålese jaemede-rïjhkese vöölki,  
gåalmeden biejjien jaemiedistie tjuedtjieli,  
bæjjese alman vöölki,  
Jupmelen, faamohkommes Aehtjien,  
åelkies bielesne tjahkan,  
gubpede vihth edtja bååstide båetedh,  
jielije jïh åemie almetjidie dööpmedh.

Manne Aejlies Voejkenasse jaahkam,  
gærhkoen aejlies ektievoetese,  
aejlies almetji tjåanghkenæmman,  
sådtoej luejhtiemasse,  
åedtjien tjuedtjielæmman jïh ihkuve jieliemasse.  
Aamen

13 Rohkelasse laavkome-gaerien baalte

Tjaetsie laavkome-gaaran gurkesåvva

A

***L*** Åejvie Jeesus Kristuse, datnem gijhtebe laavkome-tjaetsien åvteste mij aarmoen gaaltijistie galka. Gosse lååvkesovvebe, dellie mijjem sådtojste jïh jaemiemistie gorredh jïh mijjem datnine ektedh, datne gie vitnih gosse sealadih jïh jaemiedistie tjuedtjielih. Vedtieh *NN-em/maanam/maanide gie/gïeh lååvkesåvva/ lååvkesovvijægan/lååvkesuvvieh*, orre jielemem dov Aejlies Voejkeninie.

jallh B

***L*** Ihkuven Jupmele, gijhtebe juktie datne mijjem dåastohth gosse lååvkesovvebe. Laavkome-tjaetsine jïh dov baakojne mijjem sådtojste bïssh jïh mijjem Jeesus Kristusinie ektedh, gie kroessese noeresovvi jïh jaemiedistie tjuedtjieli. Rohkelibie gosse dov dååjvehtassese jaehkebe: Baajh *maanam/maanide* orre jieliemasse reakadidh dov Voejkeninie mij gaajhkem sjugnede.

jallh C

***L*** Ihkuven Jupmele, datnem gijhtebe aejlies laavkomen gorredimmien åvteste mij mijjem jemhkelden faamojste gorrede jïh tjoevkem maanide dorje. Seedth dov Voejkenem guktie *NN/maana/maanah gie/gïeh lååvkesåvva/ lååvkesovvijægan/lååvkesuvvieh* laavkomen tjaetseste *tjuedtjele/tjuedtjielægan/tjuedtjielieh* orre jieliemasse Åejvie Jeesus Kristusinie aktene.

14 Laavkome

Gosse akte maana lååvkesovveme, dellie åålmege maahta saalmevïersem laavlodh aerebe goh akte vielie maana lååvkesåvva.

Gosse onne maana lååvkesåvva*:*

***L*** Guktie maanan nomme?

Dïhte gie maanam guadta, vaestede guktie maanan nomme lea.

***L*** Galka NN Aehtjien, Baernien jïh Aejlies Voejkenen nommese lååvkesovvedh jïh lïeredh bahhasvoetem aassjoestidh jïh Jupmielasse jaehkedh?

Gaajhkesh gïeh maanine aktene leah, vaestiedieh:

Galka.

Gosse stoere maana jallh geerve almetje lååvkesåvva:

***L*** Guktie dov nomme?

Dïhte gie edtja lååvkesovvedh, vaestede.

***L*** NN, galkh Aehtjien, Baernien jïh Aejlies Voejkenen nommese lååvkesovvedh jïh dov jieleme-biejjiej bahhasvoetem aassjoestidh jïh Jupmielasse jaehkedh?

Dïhte gie edtja lååvkesovvedh, vaestede:

Galkem.

Gosse liturge rohkele, gïetem beaja dan åejjien nille giem edtja laavkodh.

***L*** Jupmele dov vuelkemem jïh dov båetemem vaarjele   
daehtie biejjeste jïh ihkuven aajkan.  
Kroessem dutnjien vadtam (**kroesse**)   
juktie Jeesus Kristusen leah jïh altasasse jaahkah  
gie kroessese noesesovvi jïh jaemiedistie tjuedtjieli.

***L*** NN, datnem laavkoem Åejvie Jeesus Kristusen stillemen mietie Aehtjien, Baernien jïh Aejlies Voejkenen nommese.

Liturge tjaetseste golmen aejkien gååjve.

Liturge (jïh eejhtegh jïh krist-eejhtegh) gïetem maanan åejjien nelnie steerie/steerieh:

***L*** Faamohkommes Jupmele jïjtse Aejlies Voejkenem dutnjien vadteme, jïh datnem jïjtse maanine vaalteme   
jïh altese jaahkoeladtje åålmeginie ektiedamme.   
Jupmele datnem jïjtse faamojne nænnoste.  
Jupmelen raeffie.

Liturge maahta jiehtedh:

***L*** Daate lea NN, gie lååvkesovveme jïh Kristusen gærhkojne jïh mijjen åålmeginie aktanamme.

jallh

***L*** NN lea mijjen *åabpa/vïelle* Kristusen gielhtie.

15 Orre jieleme

Tjoevkese/tjoevkesh maahta/maehtieh bueledh goske gyrhkesjimmie galka. Dellie liturge maahta jiehtedh:

***L*** Jeesuse jeahta: "Manne veartenen tjoevke. Dïhte guhte mannem dåerede, ij edtjh jemhkielisnie vaarredh. Jielemen tjoevkem edtja utnedh." Jåhh 8,12

Gieries åålmege. Jupmele mijjem abpe veartenen gærhkojne ektiedi gosse lååvkesovvebe jïh Jeesusen gohtjedimmiem jïh dïedtem mijjese vedti. Dellie edtjebe sinsitniem viehkiehtidh goske gaajhke mij sjugniedovveme edtja gorresovvedh Jeesus Kristusen, mijjen gorredæjjan, gielhtie.

Gosse onne *maana/maanah* *lååvkesåvva/lååvkesovvijægan/lååvkesuvvieh*, A) liturge maahta soptsestidh guktie aejlies dïedte lea jallh B) krist-aehtjie jallh krist-ietnie maahta dam soptsestidh.

***L*** Eejhtegidie jïh krist-eejhtegidie stillem tjuedtjielidh.

**A**

Dijjieh galkede vïhnesjidh (mannan nomme/maanaj nommh) kristesovveme. Mijjen åålmeginie jïh abpe gærhkojne aktene aejlies dïedtem lidie åådtjeme:

*maanam/maanide* hoksedh, *maanan/maanaj* åvteste rohkelidh jïh *maanam/maanide* eevtjedh Jupmelen baakoe lohkedh, dan mietie jieledh jïh aejlies maalestahkem dåastodh guktieKristusinie aktene *jeala/jieliejægan/jielieh* jïh stinkebe jaahkoem *åådtje, åadtjoejægan, åadtjoeh*.

Gosse stoere maana/maanah jallh geerve almetje/almetjh lååvkesåvva/lååvkesovvijægan/lååvkesuvvieh:

***L*** Stillem (eejhtegidie jïh) krist-eejhtegidie tjuedtjielidh.

Dijjieh galkede vïhnesjidh (mannan nomme/maanaj nommh) kristesovveme. Mijjen åålmeginie jïh abpe gærhkojne aktene lidie aejlies dïedtem åådtjeme:

*maanam/maanide* hoksedh, *maanan/maanaj* åvteste rohkelidh jïh *maanam/maanide* eevtjedh Jupmelen baakoe lohkedh, dan mietie jieledh jïh aejlies maalestahkem dåastodh guktieKristusinie aktene *jeala/jieliejægan/jielieh* jïh stinkebe jaahkoem *åådtje, åadtjoejægan, åadtjoeh*.

**B**

Krist-aehtjie jallh krist-ietnie maahta soptsestidh guktie aejlies dïedte lea.

***L*** Stillem eejhtegidie jïh krist-eejhtegidie tjuedtjielidh jïh aejlies dïedtem bæjhkoehtidh.

***Krist-aehtjie/krist-ietnie:*** Mijjieh edtjebe vïhnesjidh (mannan nomme/maanaj nommh) kristesovveme. Mijjen åålmeginie jïh abpe gærhkojne aktene libie aejlies dïedtem åådtjeme: *maanam/maanide* edtjebe hoksedh, *maanan/maanaj* åvteste rohkelidh jïh *maanam/maanide* ööhpehtidh rohkelidh jïh Aejlies gærjesne lohkedh jïh aejlies maalestahkem dåastodh guktie Kristusinie aktene *jeala/jieliejægan/jielieh* jïh stinkebe jaahkoem *åådtje/ åadtjoejægan/ åadtjoeh*.

Gosse stoere maana/maanah jallh geerve almetje/almetjh lååvkesåvva/lååvkesovvijægan/lååvkesuvvieh:

***L*** Stillem (eejhtegidie jïh) krist-eejhtegidie tjuedtjielidh jïh aejlies dïedtem bæjhkoehtidh.

***Krist-aehtjie/krist-ietnie:*** Mijjieh galkebe vïhnesjidh (maanan nomme/maanaj nommh) kristesovveme. Mijjen åålmeginie jïh abpe gærhkojne aktene libie aejlies dïedtem åådtjeme:

*maanam/maanide* galkebe hoksedh, *maanan/maanaj* åvteste rohkelidh jïh *maanam/maanide* eevtjedh Jupmelen baakoem lohkedh, dan mietie jieledh jïh aejlies maalestahkem dåastodh guktie Kristusinie aktene *jeala/jieliejægan/jielieh* jïh stinkebe jaahkoem *åådtje, åadtjoejægan, åadtjoeh*.

Eejhtegh jïh krist-eejhtegh tjihkedieh.

16 Mijjen Aehtjie jïh heevehtasse

***L*** Rohkelibie guktie Jeesuse mijjem ööhpehtamme.

***Gaajhkesh:* Mijjen Aehtjie guhte leah elmierïjhkesne.  
Baajh dov nommem aejliestovvedh.  
Baajh dov rïjhkem båetedh.  
Baajh dov syjhtedem eatnamisnie sjïdtedh   
guktie elmierïjhkesne.  
Vedtieh mijjese daan biejjien   
mijjen fïerhten beajjetje laejpiem.  
Luejhtieh mijjeste maam mijjieh meadteme  
guktie mijjieh luejhtebe   
dejstie guhth mijjese meadteme.  
Aellieh luejhtieh mijjem gïehtjelimmiej sïjse,  
vaallah vaarjelh mijjem bahheste.  
Juktie rïjhke lea dov,   
faamoe jïh earoe ihkuven aajkan. Aamen.**

***L*** Earoe Jupmielasse, mijjen Åejvien, Jeesus Kristusen Aahtjan, gie altese stoere aarmojne mijjem orresistie reakadahteme jielije håhkose Jeesus Kristusen tjuedtjielimmien gielhtie. 1 Pïeht. 1, 3

Åålmege maahta aejlies maalestahke dåastoehtidh.

17 Musihke

Dellie maahta musihke jallh laavlome sjïdtedh.

V ÅÅLMEGE SEEDTESÅVVA

18 Saalme

Åålmege tjåådtje gosse lååvle jïh bueriesjugniedassem dååste.

19 Bueriesjugniedasse

***L/KL*** Jupmelem heevehtibie.

**Åå: Jupmelem heevehtibie, halleluja, halleluja, halleluja.**

Jallh

***L*** Dåastoehtidie bueriesjugniedassem

***L*** Jupmele datnem bueriesjugnede jïh datnem vaarjele.

Jupmele jïjtse ååredæjjine dutnjien tjuavka jïh

dutnjien åårmege orre.

Jupmele jïjtse ååredæjjine dov gåajkoe jarkoe jïh

dutnjien raeffiem vadta!

**Åå: Aamen. Aamen. Aamen.**

Bealloeh govloeh 3 X 3 aejkien

20 Seedtesovveme

Gosse åålmege tjihkedamme postludijumem goltelidh, dellie seedtesovveme-baakoeh postludijumen mænngan båetieh.

***L*** Vaedtsede raeffesne.

jallh

***L*** Vaedtsede raeffesne. Dïenesjidie Åejviem aavosne.

21 Postludijume